Kementerian sedia bekerjasama jika ada siasatan berhubung penjualan saham Menara KL -Fahmi Fadzil

(Menteri Komunikasi dan Digital. Fahmi Fadzil/BERNAMA)

KUALA LUMPUR, 27 Disember- Kementerian Komunikasi dan Digital (KKD) akan meneliti dan memantau rapat isu penjualan saham Menara Kuala Lumpur dan bersedia untuk memberi kerjasama penuh jika pihak berkuasa melakukan sebarang siasatan berhubung isu tersebut.Menterinya Fahmi Fadzil berkata,beliau telah diberikan taklimat terperinci berkaitan konsesi pengurusan Menara KL daripada KKD pada 14 Disember lalu.“Saya memandang serius isu yang dibangkitkan di media sosial serta soalan-soalan yang ditanya media berhubung pengambilalihan pengurusan Menara KL melalui pegangan saham penuh daripada pihak Telekom Malaysia (TM) melalui anak syarikatnya Menara Kuala Lumpur Sdn Bhd kepada Hydroshoppe Sdn Bhd.

“Saya difahamkan bahawa konsesi pengurusan Menara KL kini dalam tempoh interim ketiga sehingga 31 Disember 2022 oleh Menara Kuala Lumpur Sdn Bhd,” katanya dalam satu kenyataan hari ini.Fahmi berkata, satu lagi taklimat menyeluruh akan diberikan pihak Telekom Malaysia (TM) pada 3 Januari depan berhubung pengambilalihan pengurusan Menara KL kepada pihak kementerian.


RTM siar kejohanan Piala AFF Mitsubishi Electric mulai 27 Disember 2022

(Foto FB AFF Mitsubishi Electric Cup)

KUALA LUMPUR, 27 Disember- RTM akan menyiarkan perlawanan Piala AFF Mitsubishi Electric mulai 27 Disember 2022 (malam ini) sehingga perlawanan akhir yang dijadualkan pada 16 Januari 2023.Menteri Komunikasi dan Digital, Fahmi Fadzil memaklumkan bahawa ramai peminat bola sepak tanah air telah memohon agar perlawanan Piala AFF Mitsubishi Electric disiar di saluran RTM.

(Menteri Komunikasi dan Digital, Fahmi Fadzil)

"Saya juga telah berbincang dengan YB Hannah Yeoh, Menteri Belia dan Sukan yang turut mencadangkan perkara yang sama."Oleh itu, sukacita saya maklumkan bahawa saluran RTM akan menyiarkan perlawanan Piala AFF Mitsubishi Electric,"katanya dalam satu kenyataan hari ini.Para peminat bola sepak boleh menyaksikan sebanyak 10 perlawanan Kejohanan yang akan disiarkan di saluran TV2 dan Sukan RTM serta penstriman langsung melaluiaplikasi RTMKlik.Siaran oleh RTM ini merupakan siaran tidak berbayar (free to air - FTA) dan tertakluk kepada syarat kontrak hak siaran eksklusif, iaitu stesen penyiar FTA hanya dibenarkan menyiarkan perlawanan 15 minit lewat daripada waktu sebenar perlawanan.


Air pasang: Lebih 300 keluarga ditempatkan di sembilan PPS di Sabah

KUALA LUMPUR, 27 Disember- 1,589 orang terdiri daripada 355 keluarga masih ditempatkan di sembilan pusat pemindahan sementara (PPS) di daerah Pitas, Kota Belud dan Sandakan.Fenomena Air Pasang Besar di Sabah yang diramal berlanjutan sehingga esok itu melibatkan Daerah Kota Kinabalu, Pitas, Sandakan, Kota Belud, Tuaran dan Kudat.Menteri di Jabatan Perdana Menteri (Sabah, Sarawak dan Tugas-Tugas Khas) Datuk Armizan Mohd Ali menerusi kenyataan media memaklumkan, Jabatan Meteorologi Malaysia turut mengeluarkan amaran hujan berterusan pada tahap waspada sehingga 28 Disember.Fenomena itu melibatkan kawasan Pedalaman (Sipitang, Kuala Penyu dan Beaufort), Pantai Barat Sandakan, (Telupid, Kinabatangan, Beluran dan Sandakan) dan Daerah Kudat.Berhubung perkembangan fenomena air pasang besar di Daerah Sandakan, satu PPS telah diaktifkan di Sekolah Kebangsaan Sungai Anib 1 dan 2 bagi menempatkan 686 penduduk terjejas dan 122 orang Ketua Isi Rumah.

(1,589 orang terdiri daripada  355 keluarga masih ditempatkan di sembilan pusat pemindahan sementara (PPS) di daerah Pitas, Kota Belud dan Sandakan)

Musibah yang berlaku pada 24 Disember lalu itu menjejaskan 864 buah rumah manakala, 108 buah rumah lagi, roboh. Datuk Armizan turut berkesempatan melawat kawasan terjejas akibat fenomena air pasang besar tersebut di Kampung Forest, Kampung Tinusa 2 dan PPS SK Sg. Anib 2.


Lebih RM3 juta diperuntuk bagi projek ternakan seluruh negeri

IPOH, 27 Disember- Lebih RM3 juta diperuntukkan kepada 237 belia di negeri Perak dari tahun 2015 sehingga kini di bawah Program Agropreneur Muda (AGM) bagi projek-projek ternakan di seluruh negeri tersebut.  Exco Pembangunan Luar Bandar, Perladangan, Pertanian dan Industri Makanan Perak, Datuk Mohd Zolkafly Harun berkata ia merupakan usaha dan inisiatif kerajaan negeri untuk dimanfaatkan golongan berkenaan bagi meningkatkan kemahiran, pengetahuan dan produktiviti usaha ternak.

(Exco Pembangunan Luar Bandar, Perladangan, Pertanian dan Industri Makanan Perak, Datuk Mohd Zolkafly Harun)

"Jabatan Pertanian Negeri Perak membuka peluang kepada usahawan atau petani untuk menyertai program Agropreneur Muda yang mana usahawan tersebut boleh mendapatkan bantuan atau insentif sehingga RM20 bagi setiap orang, 34 tajuk kursus dilaksanakan melibatkan teknikal tanaman, pemprosesan makanan dan kejuruteraan Pertanian, seramai 1,020 peserta kursus sepanjang tahun 2022,"katanya di sini. Tambahnya selain insentif, jabatan juga menyediakan peluang latihan kepada golongan ini meliputi kemahiran pengurusan ladang dan pendedahan kepada teknologi ternakan sebagai langkah mempertingkatkan keupayaan produktiviti mereka.  Beliau berkata demikian dalam sesi pertanyaan lisan pada Persidangan Dewan Undangan Negeri (DUN) Perak ke-15 di Bangunan Perak Darul Ridzuan, Ipoh.


Guru maut motosikal terbabas langgar penghadang jalan

SUNGAI PETANI, 27 Disember- Seorang guru maut dalam nahas di Kilometer 91.8 Lebuhraya Utara Selatan (PLUS) arah selatan.Ketua Polis Daerah Kuala Muda, Asisten Komisioner Zaidy Che Hassan berkata, mangsa dikenal pasti sebagai Muhammad Nasuha Mustaffa, 34, berasal dari Kampung Alor Melintang Mukim Gunong, Alor Setar."Dalam kejadian pukul 8.35 pagi itu, mangsa yang mengajar di Sekolah Menengah Kebangsaan Agama (SMKA) Kedah sedang menunggang motosikal bersendirian dari arah utara menghala ke selatan.“Kemalangan dipercayai berlaku apabila motosikal mangsa yang sedang bergerak di lorong kecemasan hilang kawalan lalu terlanggar penghadang besi di sebelah kiri jalan.“Akibat pelanggaran itu mangsa maut di tempat kejadian selepas mengalami kecederaan parah di kepala,” katanya menerusi kenyataan hari ini.

(Kemalangan dipercayai berlaku apabila motosikal mangsa yang sedang bergerak di lorong kecemasan hilang kawalan lalu terlanggar penghadang besi di sebelah kiri jalan)

Mayat mangsa dibawa ke Bahagian Forensik Hospital Sultan Abdul Halim (HSAH) Sungai Petani untuk ujian COVID-19 dan bedah siasat.Kes disiasat mengikut Seksyen 41(1) Akta Pengangkutan Jalan (APJ) 1987.


Projek Tebatan Banjir bukti kerajaan Perak komited tangani isu banjir di kawasan risiko

IPOH, 27 Disember-Kerajaan Perak komited tangani isu banjir di kawasan berisiko tinggi di negeri berkenaan.

Usaha tersebut dibuktikan dengan pelaksanaan Projek Tebatan Banjir melalui Jabatan Pengairan dan Saliran JPS khususnya di daerah Larut, Matang dan Selama.Antaranya Projek Tebatan Banjir Sungai Larut Fasa 1.Exco Infrastruktur, Tenaga, Air dan Pengangkutan Awam Perak, Datuk Seri Mohammad Nizar Jamaluddin berkata, JPS turut merancang beberapa Projek Rancangan Tebatan Banjir dengan menggunakan peruntukan kerajaan persekutuan. "Bagi tempat-tempat lain projek tebatan banjir memerlukan bantuan daripada kerajaan Persekutuan memandangkan kosnya yang terlalu tinggi. Ia memerlukan kajian mendalam sebelum dilaksanakan", ujarnya.Beliau berkata demikian ketika menjawab soalan lisan pada Persidangan Dewan Undangan Negeri (DUN) Perak ke-15 di Bangunan Perak Darul Ridzuan, Ipoh hari ini.

(Exco Infrastruktur, Tenaga, Air dan Pengangkutan Awam Perak, Datuk Seri Mohammad Nizar Jamaluddin / FOTO RTM)


GiatMARA Perlis buka peluang buat belia sertai bidang kemahiran

KANGAR, 27 Disember-GiatMARA akan terus memainkan peranannya menyedia latihan kemahiran teknikal dan vokasional kepada belia-belia di seluruh Perlis. Usaha tersebut bagi membolehkan lebih ramai golongan belia mendapat latihan sebagai persediaan menjadi tenaga kerja mahir dan usahawan bagi memenuhi keperluan industri dan kegiatan ekonomi.Menurut Pengarah GiatMARA Negeri, Harun Radzi, tiga pusat GiatMARA di Kangar, Padang Besar dan Arau kini menawarkan 220 tempat untuk belia mengikuti 11 kursus yang disediakan.Tempoh latihan antara 3 bulan sehingga setahun untuk kemasukan Januari 2023. Antara kursus ditawarkan ialah masakan dan pramusaji, terapi kecantikan dan solekan, baik pulih telefon pintar, pendawaian elektrik dan teknologi Automotif serta Penyejukbekuan dan penyaman udara."Pelatih yang mendapat tawaran hari ini akan menjalani latihan kemahiram bagi sesi 2023 mulai Januari nanti. Sambutan amat menggalakan. Setakat hari ini lebih 80 belia telah mendaftar.Peluang masih terbuka kepada belia-belia Perlis untuk menyertai latihan kemahiran GiatMARA", katanya pada Program Penyerahan Surat Tawaran dan Pendaftaran Kursus GiatMARA di Arau.Seramai 8,064 pelatih berjaya mengikuti dan menamatkan latihan kemahiran di 3 pusat GiatMARA yang terdapat di Perlis sejak tahun 1987 sehingga kini. Keseluruhannya 86 peratus pelatih GiatMARA mendapat pekerjaan setelah tamat latihan.

(Pengarah GiatMARA Perlis, Harun Radzi/ FOTO RTM)


Penternak ikan sangkar kurangkan jumlah peliharaan di musim banjir

KELANTAN, 27 Disember- Tumpat antara daerah di Kelantan yang turut terjejas banjir kali ini.  Bagi seorang penternak ikan dalam sangkar di Laguna Sri Tujoh, Tumpat, dia mengambil tindakan mengurangkan jumlah peliharaannya selain bertindak menjual kepada orang ramai demi mengelak daripada mengalami kerugian besar. Menurut Nik Nah Nik Harun, sejak beberapa tahun lalu, dia mengambil keputusan untuk memelihara kira-kira 3,000 ekor ikan talapia dan siakap setiap tahun.

Sepanjang memelihara ikan di Laguna Sri Tujoh ini, dia pernah mengalami kerugian sehingga RM60,000 kerana kesemua ikan peliharaannya mati.Selepas kejadian terbabit, wanita ini mencuba pelbagai cara untuk mengurangkan kerugian yang dialaminya termasuk membekalkan kepada sebuah restoran dua kali seminggu. Menurutnya, kerugian tetap ada jika air tercemar masuk ke laguna tersebut, namun ia lebih kecil dan dapat ditampung dengan jualan selepas daripada itu."Banjir kali ini, saya tawakal.. rugi tu ada lah. tetapi tidak la teruk seperti sebelum ini, hari itu pelihara ikan, masa harga dalam RM16, sekarang ini, ikan lebih RM21 untuk 1 gram," katanya.Nik Nah ditemui di sangkar ikan miliknya di Laguna Sri Tujoh, Tumpat. Dia turut menjual kepada orang ramai yang mahukan ikan segar dari sangkar dan kebanyakan pelanggannya datang dari luar daerah Tumpat.


Terengganu: Sesi persekolahan bermula 1 Januari

TERENGGANU, 27 Disember- Sesi Persekolahan di Terengganu akan bermula seperti dijadualkan iaitu pada 1 Januari 2023.  Ia membabitkan 505 sekolah rendah dan menengah seluruh negeri. Pengarah Jabatan Pendidikan Negeri (JPNT) Abdul Muie Ngah berkata jumlah itu termasuk 74 sekolah yang terjejas akibat banjir.

(Pengarah Jabatan Pendidikan Negeri,Abdul Muie Ngah)

Daripada 74 sekolah terjejas banjir 62 daripadanya telah selesai dibersihkan.  Ketika ini pelbagai pihak termasuk agensi kerajaan dan swasta, badan bukan kerajaan serta sukarelawan seluruh negara sedang giat membantu membersihkan baki sekolah terlibat banjir.  "Sekolah pun telah mengambil langkah-langkah yang perlu bagi sekolah masing-masing kalau meja kerusi kurang macam mana hendak buat dan kita sentiasa muafakat antara sekolah di negeri Terengganu kalau lebih sekolah akan dibawa ke sekolah yang kurang,"Setiap daerah telah mengambil data-data sekolah yang terlibat dengan banjir berapa kerusi kurang meja rosak dan sebagainya termasuklah ICT kita telah membuat bancian jadi bila kita dapat nanti insya-Allah kita akan lihat dimana perlu kita buat orang kata kita akan lihat sekolah yang lebih akan diagihkan sekolah terkesan banjir,"katanya. Banjir gelombang kedua yang disifatkan luar jangka merekodkan lebih 40,000 dipindahkan ke PPS.  143 sekolah di negeri ini dijadikan sebagai PPS.


Penumpang terkandas 8 jam: Malindo Air mohon maaf

KUALA LUMPUR, 27 Disember-Menteri Pengangkutan telah mengarahkan pengurusan syarikat penerbangan Malindo Air untuk memohon maaf kepada semua penumpang yang terkandas di lapangan terbang baru-baru ini.Pengguna terkesan akan segera dihubungi, untuk memohon maaf.Perkara itu dimaklumkan Menteri Pengangkutan, Anthony Loke selepas beliau menghubungi pihak pengurusan syarikat penerbangan itu.Anthony memberi respons tersebut menerusi ciapan di Twitternya, pada Isnin susulan aduan seorang pengguna Twitter, Mohd Firdaus Jailan yang juga merupakan penumpang yang terkesan akibat insiden berkenaan.

Jumaat lalu, Firdaus meminta Loke melakukan tindakan segera mengenai pengurusan Malindo Air yang didakwa tidak menjaga kebajikan penumpang apabila pesawat yang dijadualkan untuk mereka tergendala lebih 8 jam.

Video rungutan individu itu juga tular di media sosial menyebabkan orang ramai turut menggesa kerajaan memberi perhatian mengenai perkara itu.

Video itu telah menerima lebih 188,000 tontonan dan lebih 1,200 tanda suka apabila menunjukkan penumpang yang terkandas tidur di atas bangku berhampiran pintu berlepas di KLIA.

(Ciapan twitter Menteri Pengangkutan, Anthony Loke bersama penumpang Malindo Air /FOTO RTM)


Kemudahan pembayaran premium tanah secara ansuran tidak akan dilaksanakan - Saarani

IPOH, 27 Disember - Kerajaan Perak tidak berhasrat untuk melaksanakan kemudahan pembayaran premium tanah secara ansuran walaupun terdapat permintaan terhadap perkara tersebut.  Menteri Besar Perak, Datuk Seri Saarani Mohamad berkata pelaksanaan pembayaran premium tanah secara ansuran akan mempengaruhi sasaran pendapatan kerajaan negeri melalui perolehan Pejabat Tanah dan Galian (PTG) negeri.  Jelas beliau, pihak PTG negeri mempunyai petunjuk prestasi utama (KPI) yang ditetapkan bagi menentukan jumlah pungutan setiap tahun.  "Saya minta maaf kita tidak dapat menyempurnakan permintaan ini kerana ia terlibat dengan audit dan juga sasaran untuk KPI bagi pendapatan yang dijanjikan PTG negeri, mereka mempunyai KPI tertentu untuk menentukan berapakah pungutan setiap tahun. "Jadi kalau kita membenarkan bayaran secara ansuran, sukar bagi pihak PTG membuat ketetapan KPI bagi pihak mereka," kata Saarani di sini

(Saarani ketika menjawab pertanyaan tambahan dari Adun Bercham Ong Boon Piowpada sesi Sidang Dewan Undangan Negeri (DUN) Perak di Bangunan Perak Darul Ridzuan, di sini)


Penyelidikan berkaitan empangan, kemas kini garis panduan pengurusan keselamatan empangan

KUALA LUMPUR, 27 Disember - Sekumpulan penyelidik dari Institut Infrastruktur Tenaga Universiti Tenaga Nasional (UNITEN) giat menjalankan penyelidikan berkaitan empangan meliputi aspek pengurusan kejuruteraan dan keselamatan.Penyelidik UNITEN, Profesor Datin Ir. Dr. Lariyah Mohd Sidek menjelaskan penyelidikan itu juga bertujuan mengemas kini garis panduan berkaitan pengurusan keselamatan empangan."Empangan merupakan satu infrastruktur kritikal di mana kajian yang dilakukan adalah untuk memastikan kelestarian fungsi empangan itu sendiri sebagaimana yang direka bentuk dan juga untuk memastikan bahawa integriti kinetik empangan itu dikekalkan supaya dapat mengurangkan risiko bencana berkaitan empangan kepada komuniti dan alam sekitar. "Saya rasa perlu untuk merangka aktiviti secara bersepadu dan sistematik untuk meningkatkan kesedaran dan kesiapsiagaan menghadapi atau bencana berkaitan keselamatan empangan. Sebab kita tidak mahu terjadi seperti apa yang berlaku, tragedi Batang Kali...kemungkinan akan berlaku juga apabila berlaku kegagalan empangan, impak tu sangat-sangat besar. Jadi, 'that's why' kita ini cakna keselamatan empangan. Sebab itu kita ada penyelidik-penyelidik universiti terutama universiti kami, menjalankan penyelidikan," kata Ir. Dr. Lariyah, di sini.Dalam pada itu, Ir. Dr. Lariyah turut menyarankan supaya tahap kesedaran komuniti mengenai keselamatan empangan diperkasakan.Menurutnya, ia boleh dilakukan dengan penglibatan pelbagai pihak termasuk kerajaan, swasta, institusi pengajian tinggi dan komuniti setempat khususnya yang tinggal berdekatan empangan.

(Ir. Dr. Lariyah ketika ditemubual dalam rancangan Selamat Pagi Malaysia, di sini)

"Antara tiga aspek utama yang kita boleh lakukan pertama adalah berkaitan penyebaran maklumat. Kita boleh anjurkan hari terbuka di stesen operasi empangan, pameran dan bengkel latihan. Kita boleh gunakan program keselamatan empangan melalui webinar, FB, laman web, virtual simposium dan sebagainya. "Dan paling penting adalah program latih amal keselamatan empangan...juga dikenali sebagai program 'table top exercise'. Di sini ia adalah program yang kita hendak 'coordinate' semua agensi yang terlibat dengan sembilan senario kecemasan berkaitan dengan empangan, supaya dengan ini kita boleh meningkatkan keupayaan semua pihak supaya sentiasa bersedialah melaksanakan operasi berkaitan bencana keselamatan empangan dengan berkesan, di samping berdaya tahan terhadap bencana berkenaan. "Satu lagi yang penting adalah latihan daya komuniti...iaitu satu latihan advokasi yang melibatkan komuniti di hilir empangan yang terdedah kepada risiko banjir disebabkan limpahan atau kemungkinan kegagalan empangan," katanya.


Banjir di Kelantan bertambah baik, jumlah mangsa kekal di empat negeri

KUALA LUMPUR, 27 Disember- Situasi banjir di Kelantan bertambah baik dengan bilangan mangsa yang ditempatkan di pusat pemindahan sementara (PPS) semakin berkurangan, setakat pagi ini.Di Terengganu, Perak, Sabah dan Sarawak pula melibatkan satu daerah dengan jumlah mangsa berlindung di PPS tidak berubah.Di Kelantan, Sekretariat Jawatankuasa Pengurusan Banjir Negeri (JPBN) memaklumkan jumlah mangsa banjir berkurang kepada 718 orang daripada 246 keluarga berbanding 1,235 orang daripada 428 keluarga malam tadi.Kesemua mereka ditempatkan di lima PPS di jajahan Pasir Mas dan Tumpat.Di Terengganu, Sekretariat JPBN dalam kenyataan memaklumkan, Besut merupakan satu-satunya daerah yang masih terjejas dengan dua PPS dibuka iaitu Masjid Kampung La yang menempatkan 126 orang manakala Balairaya Kampung Pantai 12 mangsa.Jumlah mangsa 138 orang daripada 41 keluarga itu kekal seperti malam tadi.Di Perak, menurut Sekretariat JPBN jumlah mangsa banjir di daerah Hilir Perak kekal seperti semalam dengan 62 orang daripada 14 keluarga ditempatkan di PPS Dewan Sekolah Menengah Kebangsaan Abd Rahman Talib (SMART).Di Sabah, mangsa banjir yang dipindahkan di Kota Belud juga kekal 135 daripada 56 keluarga dengan PPS di Dewan Sekolah Kebangsaan Pekan menempatkan 62 mangsa daripada 26 keluarga dan Dewan Sekolah Jenis Kebangsaan (C) Chung Hwa menempatkan 73 mangsa daripada 30 keluarga.

Sementara itu, jumlah penduduk di persisir pantai terutama yang tinggal di rumah atas air dipindahkan ke PPS Sandakan dan Pitas akibat fenomena air pasang besar juga kekal 1,454 mangsa daripada 299 keluarga. Manakala Sarawak kekal merekodkan jumlah mangsa banjir seramai 91 orang yang ditempatkan di PPS Dewan Masyarakat Kampung Lutong di Sebuyau dan Dewan Serbaguna Kampung Rimba Padi di Serian.


Peningkatan kedatangan pelancong, sejak peralihan negara ke fasa endemik

YAN, 27 Disember - Kedatangan pelancong ke destinasi menarik di sini terutama pulau-pulau yang terletak di perairan menyaksikan peningkatan sejak negara beralih ke fasa endemik.Keunikan berteraskan alam semulajadi dan desa menjadi nadi pengerak merancakkan sektor ekonomi ke daerah pelancongan itu, pengusaha bot pelancongan di Jeti Kuala Sungai Udang Yan tidak terkecuali. Menurut mereka pulau- pulau di sekitar perairan itu sentiasa menjadi pilihan pengunjung dengan landskapnya yang berlatarbelakangkan gunung jerai. Setiap pulau iaitu Pulau Song Song, Pulau Bidan, Pulau Telur dan Pulau Bunting yang terletak di kawasan Jerai GeoPark menawarkan pemandangan alam yang menakjubkan serta sejarah dan batuan geologi yang menarik. Sebagai contoh di bahagian selatan Pulau Song Song merupakan kawasan Batu karang, antara jenis yang boleh ditemui ialah Batu karang menyerupai tanduk rusa yang menjadi habitat ikan Nemo. "Nemo juga ada ikan ikan karang, memang banyak kerapu karang serta 'butterfly fish' ..memang ia merupakan kawasan yang cantik.  "Terdapat kuda laut 'dolphin'. Ketika air pasang penuh dia main tengah antara pulau ini. Dan juga hampir persisir pantai ada masanya, biasanya jumpa dalam berkumpulan empat hingga lima ekor, kadang-kadang 50 ekor," kata Pemandu Pelancong Jerai GeoPark, Mohd Shubhi Omar.

Perairan Yan juga mempunyai pelbagai spesis hidupan laut dan menjadi tumpuan kaki pancing,antara lokasi kaki pancing ialah Tukun Perak dan Tuas. Usaha berterusan pihak berkaitan antaranya Majlis Daerah Yan dan komuniti Jerai GeoPark untuk merancakkan kembali sektor pelancongan tempatan perlu seiring dengan komitmen semua pihak.


Hujan berterusan tahap waspada di Sabah, Labuan

KUALA LUMPUR, 27 Disember- Jabatan Meteorologi Malaysia (MetMalaysia) mengeluarkan amaran hujan berterusan tahap waspada bagi Sabah dan Wilayah Persekutuan Labuan yang dijangka berlaku hingga esok. Keadaan cuaca tersebut di Sabah melibatkan kawasan Pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Sandakan) dan Kudat.

MetMalaysia mengeluarkan amaran itu pada pukul 12.00 tengah malam tadi.


Kanak-kanak lelaki maut, selepas ditemui pengsan

JOHOR BAHRU, 27 Disember - Seorang kanak-kanak lelaki berusia 4 tahun dilaporkan meninggal dunia di Hospital Sultan Ismail di sini pukul 6.40 petang semalam, selepas ditemui pengsan dirumahnya di Batu Pahat pada 23 Disember lalu. Susulan kejadian itu, lima individu termasuk kakak kandung mangsa, 19 tahun direman bagi membantu siasatan.Ketua Polis Johor, Datuk Kamarul Zaman Mamat dalam kenyataannya berkata, semua suspek ditahan sejak 24 Disember melibatkan dua lelaki dan tiga wanita berusia antara 15 hingga 37 tahun. Kamarul Zaman berkata mangsa telah dijaga oleh kakak kandungnya setelah kedua-dua ibu bapanya dimasukkan ke penjara akibat kesalahan dadah, dan kemudian diserah kepada rakan kakaknya untuk dijaga.Beliau berkata sehari selepas kanak-kanak itu dimasukkan ke hospital, dua lelaki dan tiga wanita telah ditahan termasuk kakak mangsa dan suaminya untuk siasatan lanjut.“Kesemua mereka ditahan oleh pihak polis antara pukul 12.00 tengah hari hingga 9.45 malam,” katanya.Selain itu, pihaknya turut merampas barangan yang disyaki digunakan untuk mendera mangsa, antaranya pengecas telefon bimbit, sarung bantal, cadar, batang besi berukuran 29 inci, penyangkut baju, jaring penutup kipas dan batang besi penongkat motosikal.

Kes berkenaan yang sebelum itu disiasat di bawah Seksyen 31 (1)(a) Akta Kanak-Kanak 2001 telah diklasifikasikan semula sebagai kes bunuh di bawah Seksyen 302 Kanun Keseksaan susulan kematian mangsa.


Pencemaran bau: Bekalan air di 5 wilayah pulih sepenuhnya

SELANGOR, 27 Disember- Pengurusan Air Selangor Sendirian Berhad (Air Selangor) memaklumkan bekalan air bagi 472 kawasan di lima wilayah terjejas susulan insiden pencemaran bau di Stesen Pam Air Mentah Jenderam Hilir, di sini, pulih sepenuhnya pukul 12.00 tengah malam, semalam.Kawasan yang terlibat adalah Petaling, Hulu Langat, Sepang, Putrajaya dan Kuala Langat.Pengguna terkesan diingatkan agar membiarkan air dari pili mengalir hingga jernih, sebelum menggunakannya.Air Selangor mengucapkan terima kasih kepada para pengguna atas kesabaran dan kerjasama yang diberi sepanjang tempoh gangguan bekalan air tidak berjadual itu.

Pencemaran bau di Stesen Pam Air Mentah Jenderam Hilir dipercayai berpunca daripada tumpahan pati minyak wangi daripada sebuah lori yang terbabit kemalangan di Lebuh Raya Elite berdekatan Bandar Serenia, Negeri Sembilan.Loji Rawatan Air Sungai Semenyih dan Bukit Tampo dihentikan mulai Sabtu lalu.


Penting sediakan Institusi pendidikan berteraskan akademik dan kemahiran

KULIM, 27 Disember - Institusi pendidikan berteraskan akademik dan kemahiran perlu disediakan bagi memberi lebih banyak peluang kepada anak-anak tempatan melanjutkan pengajian di Kedah.Sehubungan itu Ahli Dewan Undangan Negeri, ADUN Bandar Baharu, Datuk Norsabrina Mohd Nor berharap pihak Majlis Amanah Rakyat (MARA) agensi bawah Kementerian Desa dan Wilayah (KDW) diharap dapat mempertimbang pembinaan sebuah institusi pendidikan seumpamanya di Bandar Baharu, Kedah. Pada masa sama dapat merancakkan pertumbuhan ekonomi daerah berkenaan. "Saya bagi pihak orang Bandar Baharu, orang luar Bandar yang ada ramai anak muda juga yang mencari peluang untuk MARA ini dan kita minta, jika boleh MARA adakan satu institusi pengajian ini. "Tidak kisah samada Giatmara, IKM, KPTM , KUPTM, atau pun universiti sekali pun bolehlah dibawa ke Bandar baharu untuk wujudkan pasaran luar dan boleh membangun atau menjana ekonomi masyarakat luar Bandar di Bandar Baharu ni," kata Norsabrina di Kulim.

(ADUN Bandar Baharu, Datuk Norsabrina Mohd Nor)

Daerah Bandar Baharu merangkumi kawasan seluas 269.3 kilometer persegi yang terdiri daripada tujuh mukim iaitu Serdang, Kuala Selama, Sungai Batu, Bagan Samak, Permatang Pasir, Sungai Kecil Ilir dan Relau.


Pegawai perhutanan diarah tingkatkan pemantauan di lokasi riadah

KUALA LUMPUR, 27 Disember- Pegawai perhutanan di setiap negeri diarah mempergiat pemantauan di lokasi riadah terutamanya di kawasan hutan.Pengarah Bahagian Forest Eco-Park dan Hutan Taman Negeri Jabatan Perhutanan Semenanjung Malaysia, Mohd Yussainy Md Yusop berkata tindakan dilakukan bagi memastikan garis panduan dipatuhi bagi mengelak kejadian tidak diingini terjadi."Untuk hutan simpan, mana-mana kawasan yang beroperasi dalam hutan simpan kekal akan diarahkan untuk tutup. Kami mengambil maklum pusat rekreasi yang berisiko terutamanya berdekatan sungai dan kawasan di lereng bukit yang berstatus bukan hutan simpan," katanya ketika ditemui pemberita di Angkasapuri, di sini.

(Beliau mengingatkan semua pihak agar lebih cakna menentukan kawasan riadah sesuai dan selamat lebih-lebih lagi ketika keadaan cuaca tidak menentu)

Beliau mengingatkan semua pihak agar lebih cakna menentukan kawasan riadah sesuai dan selamat lebih-lebih lagi ketika keadaan cuaca tidak menentu.Sebelum ini, Ketua Polis Negara, Tan Sri Acryl Sani Abdullah Sani mahu pihak berkuasa berkaitan menyemak semula garis panduan aktiviti riadah di lokasi berisiko.


Fenomena air pasang besar, 108 rumah roboh

SANDAKAN, 27 Disember- Sebanyak 38 lagi rumah atas air di Kampung Forest, di sini roboh akibat fenomena air pasang besar.Ketua Polis Daerah Sandakan, ACP Abdul Fuad Abdul Malek berkata ini menjadikan jumlah keseluruhan 108 rumah roboh.Abdul Fuad berkata penduduk telah mengosongkan kediaman mereka selepas mendapat arahan pihak berkuasa."Penduduk akur dengan keputusan pihak berkuasa. Tiada kejadian tiada diingini berlaku dan insiden hanya melibatkan harta benda," katanya kepada media di penempatan atas air Kampung Forest, di sini.

(Abdul Fuad berkata penduduk telah mengosongkan kediaman mereka selepas mendapat arahan pihak berkuasa)

Terdahulu, ratusan penduduk di perkampungan atas air di Kampung Forest antara yang terjejas dengan fenomena itu.Mereka yang terjejas ditempatkan di pusat pemindahan sementara.


Kementerian Pertahanan komited bantu anggota, veteran tangani kos sara hidup

MACHAP JAYA, 27 Disember- Timbalan Menteri Pertahanan, Adly Zahari meminta semua pihak memberi ruang kepada Perdana Menteri, Datuk Seri Anwar Ibrahim melaksanakan tugasnya mentadbir negara.Adly berkata kesemua kementerian telah diberikan arahan jelas membantu meringankan beban rakyat yang terkesan akibat situasi ekonomi yang tidak menentu kebelakangan ini.Tambah beliau, Kementerian Pertahanan berikrar untuk terus membantu anggota dan veteran ATM bagi mencari jalan penyelesaian terutama berhubung isu kos sara hidup.

(Kementerian Pertahanan berikrar untuk terus membantu anggota dan veteran ATM bagi mencari jalan penyelesaian terutama berhubung isu kos sara hidup)

"Pada mesyuarat minggu lepas, Perdana Menteri ada berbicara mengenai kos sara hidup dan meminta semua kementerian agar mencari jalan untuk bersama-sama menyelesaikan masalah ini," katanya ketika ditemui pemberita di sini.


Pasca tragedi tanah runtuh: ATM sedia gerakkan aset jika diperlukan

MACHAP JAYA, 27 Disember- Kementerian Pertahanan bersedia mengerahkan anggota dan aset Angkatan Tentera Malaysia (ATM) bagi kerja-kerja penyiasatan membabitkan kejadian tanah runtuh di Batang Kali, Selangor.Timbalan Menterinya, Adly Zahari berkata kementeriannya akan berkomunikasi dengan semua pihak dalam usaha memastikan bantuan diperlukan dapat disampaikan dengan kadar segera. "Anggota tentera menyertai misi operasi mencari dan menyelamat (SAR) sejak dari mula lagi. Kita akan memberikan perkhidmatan terbaik jika diperlukan dalam pasca tragedi ini, termasuk bantuan melibatkan aset,' katanya ketika menziarahi rumah mendiang mangsa kejadian tanah runtuh di sini.

(Kejadian tersebut mengorbankan 31 orang daripada keseluruhan 92 mangsa terlibat)

ATM sebelum ini menggerakkan seramai 30 anggota dan seorang pegawai Rejimen Ke-25 Askar Melayu Diraja setiap enam jam bagi membantu operasi SAR mangsa tragedi tanah runtuh di tapak perkhemahan Father's Organic Farm di Batang Kali, Selangor. Kejadian tersebut mengorbankan 31 orang daripada keseluruhan 92 mangsa terlibat. Manakala 61 orang lagi selamat.


Kapal mewah bawa 2,000 pelancong luar negara berlabuh di Langkawi

(Kira-kira 2,000 pelancong dari luar negara memasuki Pulau Langkawimenerusi kapal mewah Mein Schiff 5, hari ini)

LANGKAWI, 26 Disember- Usaha merancakkan pertumbuhan ekonomi Langkawi berjaya direalisasikan menerusi kemasukan 2,000 pelancong luar negara apabila sebuah kapal mewah Mein Schiff 5 berlabuh di perairan pulau itu, hari ini.  Mein Schiff 5 merupakan antara tiga buah kapal mewah yang berlabuh di Langkawi sejak November lalu termasuk MV Europa 2 dan QueenVictoria.  Timbalan Ketua Pegawai Eksekutif (Perancangan dan Pembangunan) Lembaga Pembangunan Langkawi (LADA), Wan Kamarul Faisal Wan Kamardin berkata, situasi berkenaan memberi gambaran positif untuk sektor pelancongan pada tahun hadapan. "Kira-kira 2,000 pelancong dari luar negara yang memasuki Pulau Langkawi menerusi Mein Schiff 5 ini akan menyertai beberapa program yang telah diaturkan."Mereka ini akan melakukan pelbagai aktiviti termasuk melawat pulau ke pulau (Island Hopping), menoreh getah, lawatan ke Pusat Kraftangan dan aktiviti di Pulau Tuba," katanya kepada media selepas menyambut ketibaan pelancong berkenaan di Resort World Langkawi.  Tambah Wan Kamarul, 10 buah kapal mewah dengan muatan antara 1,700 hingga 2,000 pelancong akan berlabuh di Langkawi sehingga Mei 2023.

(Mein Schiff 5 merupakan antara tiga buah kapal mewah yang berlabuh di Langkawi sejakNovember lalu termasuk MV Europa 2 dan QueenVictoria)


Banjir: Tiga keluarga terputus hubungan berjaya dipindahkan

(Tiga keluarga dipindahkan ke PPS Dewan Kampung Lutong selepas terputushubungan susulan banjir/FB APM Asajaya)

SAMARAHAN, 26 Disember- Tiga buah keluarga di Kampung Lutong di Sebuyau, dekat sini yang terputus hubungan susulan banjir berjaya dipindahkan ke pusat pemindahan sementara (PPS), pada pukul 3.00 petang tadi.Laporan Jawatankuasa Pengurusan Bencana Negeri (JPBN) Sarawak memaklumkan, tiga keluarga membabitkan tujuh orang itu terputus hubungan untuk mendapatkan sumber makanan berikutan hujan berterusan sejak Jumaat lalu, selain fenomena air pasang.  JPBN berkata, Sarawak kini mencatatkan peningkatan penduduk terjejas kepada 148 orang.

"Pembukaan PPS Dewan Kampung Lutong juga menjadikan jumlah keseluruhan PPS yang aktif di negeri itu meningkat kepada tiga buah, setakat pukul 5.00 petang tadi," katanya


Bomba lakukan penerbangan ihsan bawa bayi dua bulan

(Unit Udara JBPM melakukan penerbangan ihsan bawa seorang bayi perempuan berusia dua bulanyang mempunyai komplikasi jantung)

ALOR SETAR, 26 Disember- Unit Udara Jabatan Bomba dan Penyelamat Malaysia (JBPM) Pangkalan Udara Wilayah Tengah melakukan penerbangan ihsan membawa seorang bayi perempuan berusia dua bulan yang mengalami komplikasi jantung, di sini, hari ini.Penguasa Kanan Bomba II Pangkalan Udara Wilayah Utara, Muhammad Fisol Rosli berkata, penerbangan pada pukul 9.09 pagi itu berlepas dari Lapangan Terbang Sultan Abdul Halim, di sini ke Hospital Sedang, Selangor.Muhammad Fisol berkata, penerbangan penyelamatan itu menggunakan helikopter jenis AW189.

"AW189 membawa lima anggota JBPM dan tiga kakitangan Hospital Sultanah Bahiyah (HSB) bagi mengiringi bayi berkenaan ke hospital berkenaan," katanya di sini.Penerbangan itu tiba di Hospital Serdang pada pukul 10.54 pagi.

(Helikopter jenis AW189 turut membawa lima anggota JBPM dan tiga kakitangan HSBbagi mengiringi bayi berkenaan ke Hospital Serdang)


74 sekolah di Terengganu terjejas banjir - JPNT

(Usaha membersihkan sekolah terjejas banjir di Terengganu giat dijalankan bagi memastikan sesi persekolahandapat bermula pada 1 Januari depan )

BESUT, 26 Disember- Jabatan Pendidikan Negeri Terengganu (JPNT) merekodkan 74 buah sekolah terjejas akibat banjir besar, baru-baru ini.  Pengarah JPNT, Abdul Muin Ngah ketika dihubungi berkata jumlah itu direkodkan setakat pukul 10.00 pagi tadi.Jelas beliau, banjir di semua sekolah terlibat telah surut dan ketika ini sedang dalam proses pembersihan.  Tinjauan di Sekolah Kebangsaan (SK) Kampung La di Hulu Besut mendapati proses pembersihan rancak dijalankan dengan bantuan pelbagai pihak termasuk kakitangan JPNT dan Sukarelawan Muafakat Bersama Gemilang (MBG).Sukarelawan MBG merupakan gabungan empat syarikat persendirian yang dianggotai oleh 30 orang ahli terdiri daripada bekas guru, guru, kontraktor, petugas kesihatan dan kakitangan Jabatan Ukur dan Pemetaan.  Sukarelawan MBG tiba semalam dengan membawa peralatan pembersihan menggunakan empat buah pacuan empat roda, sebuah lori tiga tan dan lima unit enjin.Setiausahanya, Mohd Fadli Yaakob berkata pihaknya digerakkan selepas mendapati Hulu Besut terjejas teruk akibat banjir gelombang kedua.  Beliau yang juga merupakan guru di SK Bente Kuala Lipis berkata, misi akan dijalankan mereka sehingga Rabu ini bagi memastikan sesi persekolahan dapat bermula pada 1 Januari depan di Terengganu.  "Sukarelawan MBG ditubuhkan selepas kami menjadi penduduk terjejas banjir pada 2021."Ketika itu banjir besar melanda Bente, yang menenggelamkan SK Bente Kuala Lipis sehingga setinggi dua tingkat dan daripada peristiwa itu, timbul ilham menubuhkan sukarelawan ini."Paling penting kami cuba untuk tidak menyusahkan tuan rumah kerana semua peralatan dan kelengkapan pembersihan kami bawa sendiri," katanya di sini.Dalam pada itu, bantuan yang dihulurkan oleh pihak itu amat dihargai Guru Besar SK Kampung La, Hasnah Musa yang mengakui banjir besar kali ini berlaku di luar jangkaan."Ucapan terima kasih dan penghargaan kepada semua pihak yang datang membantu membersihkan kawasan sekolah," katanya.Sementara itu, Abdul Muin berkata, lebihan kerusi dan meja dari sekolah-sekolah lain akan dihantar ke sekolah yang memerlukan, manakala pihak kementerian akan membuat penggantian buku teks yang rosak dengan kadar segera.  "Komputer dan komputer riba yang rosak juga akan diganti syarikat terlibat," katanya.  Beliau juga optimis sesi persekolahan pada 1 Januari ini akan berjalan lancar termasuk di sekolah terjejas banjir.Terdahulu, SK Kampung La terjejas teruk selepas ditenggelamkan banjir setinggi 1.7 meter.

(SK Kampung La antara sekolah di Terengganu yang terjejas susulan banjir)


Sabah catat penduduk terjejas banjir tertinggi

KUALA LUMPUR, 26 Disember- Sabah menjadi negeri paling terjejas banjir ketika ini, selepas Kelantan merekodkan pengurangan jumlah penduduk yang berlindung di pusat pemindahan sementara (PPS), setakat petang ini.Menurut infografik Portal Bencana, Agensi Pengurusan Bencana Negara (NADMA), setakat pukul 4.00 petang ini, selain Sabah dan Kelantan, tiga negeri lain iaitu Sarawak, Terengganu dan Perak juga masih dilanda banjir yang merekodkan seramai 3,499 orang daripada 975 keluarga yang berlindung di 21 PPS di seluruh negara.Infografik tersebut memaklumkan, Sabah dengan 1,647 orang daripada 371 keluarga yang berlindung di 10 PPS, diikuti Kelantan dengan 1,511 orang daripada 515 keluarga di enam PPS.Sementara itu, kurang dua PPS masih dibuka di Sarawak, Terengganu dan Perak yang melindungi 341 penduduk terjejas banjir. "Sarawak dengan 141 orang daripada 34 keluarga di satu PPS, diikuti Terengganu dengan 138 orang daripada 41 keluarga di dua PPS, manakala Perak dengan 62 orang daripada 14 keluarga di satu PPS," menurut infografik itu.


Lesen kedai makan tular tikus jamah ayam goreng dibatalkan - MPAJ

AMPANG JAYA, 26 Disember- Majlis Perbandaran Ampang Jaya (MPAJ) mengeluarkan Notis Pengesahan Pembatalan Lesen (NPPL) serta-merta terhadap sebuah premis, susulan kejadian tular seekor tikus menjamah ayam goreng, baru-baru ini.Yang Dipertua MPAJ, Mohd. Fauzi Mohd. Yatim berkata, langkah itu diambil selaras dengan Notis Perintah Tutup yang diambil Kementerian Kesihatan (KKM) melalui Jabatan Kesihatan Negeri Selangor (JKNS), Sabtu lalu. "Sekiranya premis masih beroperasi setelah notis ini dikeluarkan, tindakan sitaan akan dijalankan.“Permohonan lesen baru hanya akan dipertimbangkan sekiranya semua syarat terutamanya berkaitan kebersihan dipatuhi sepenuhnya," katanya dalam satu kenyataan hari ini.Beliau berkata, pemeriksaan kebersihan premis makanan dari segi kawasan penyajian dan penyediaan makanan serta kawalan serangga perosak di premis juga dijalankan secara berkala oleh MPAJ.Mohd. Fauzi menambah, rekod pemeriksaan lalu menyatakan penarafan kebersihan premis tersebut adalah pada Gred B bagi Jun 2021 dan terbaru adalah pada Januari 2022. “MPAJ sentiasa memantau kawalan kebersihan setiap premis makanan bagi memastikan syarat-syarat dan peraturan-peraturan sentiasa dipatuhi."Orang ramai boleh melaporkan aduan berkaitan kebersihan premis di kawasam MPAJ melalui pautan http://aduan.mpaj.gov.my." katanya.Terdahulu, KKM mengarahkan kedai makan tersebut ditutup serta-merta selama 14 hari.KKM melalui Bahagian Keselamatan dan Kualiti Makanan (BKKM) menjalankan siasatan berhubung video tular berkenaan dan mengenal pasti lokasi premis terlibat berada di Pandan Indah, Kuala Lumpur.

(Foto FB Majlis Perbandaran Ampang Jaya - Rasmi)


LKIM minta nelayan daftar dengan persatuan untuk bantuan

(Kira-kira 30,000 nelayan di seluruh negara belum berdaftar denganpersatuan diiktiraf LKIM)

TUMPAT, 26 Disember- Nelayan di seluruh negara diminta mendaftar dengan persatuan yang diiktiraf Lembaga Kemajuan Ikan Malaysia (LKIM) bagi memudahkan bantuan dihulurkan sekiranya mereka ditimpa musibah.  Ketua Pengarah LKIM, Yusoff Othman berkata, keengganan mereka berbuat demikian akan menyukarkan pihaknya untuk membantu nelayan terlibat secara lebih berkesan. Yusoff menambah, golongan itu juga bakal menerima pelbagai manafaat dan faedah yang disediakan kerajaan dengan menjadi ahli persatuan tersebut. Jelas beliau, dianggarkan masih terdapat kira-kira 30,000 nelayan yang belum berdaftar di seluruh negara.  "Saya sangat berharap agar golongan nelayan berdaftar dengan persatuan yang diiktiraf LKIM bagi memudahkan pihak LKIM dan kerajaan membantu nelayan, khususnya jika dilanda bencana."Kita nak dapat data, data ini untuk kita pastikan semua nelayan terbela, tiada yang tercicir," katanya kepada media selepas menyampaikan sumbangan menerusi Program Jiwa Murni LKIM kepada 33 nelayan dari Tumpat yang terjejas dengan banjir di Kompleks LKIM Geting, di sini.Hadir sama dalam program itu, Pengarah Bahagian Pembangunan Masyarakat dan Pertubuhan Nelayan LKIM, Hamdan Mamat dan Pengarah LKIM Negeri, Khuzaimah Husain.  Dalam perkembangan lain, Yusoff berkata, walaupun terdapat 1,250 nelayan terkesan dengan banjir di Pahang, Terengganu dan Kelantan, namun ia tidak menjejaskan bekalan stok ikan di ketiga-tiga negeri tersebut. Ujarnya, biarpun pendaratan ikan di tiga negeri itu berlaku sedikit pengurangan tetapi LKIM akan mengeluarkan stok ikan segar beku (QFish) bagi menstabilkan bekalan,  Dalam perkembangan sama, beliau turut meminta nelayan yang mengalami kerosakan bot dan peralatan menangkap ikan akibat bencana banjir supaya membuat laporan polis bagi memudahkan proses permohonan bantuan peralatan baharu agar aktiviti mereka tidak terjejas.

(Yusoff Othman bercakap dalam sidang media Program Jiwa Murni LKIMdi Kompleks LKIM Geting, Tumpat)


Amaran hujan berterusan di Sabah, Sarawak - MetMalaysia

KUALA LUMPUR, 26 Disember- Jabatan Meteorologi Malaysia (MetMalaysia) mengeluarkan amaran hujan berterusan peringkat waspada melibatkan kawasan di Sabah dan Sarawak berkuatkuasa selama tiga hari, bermula hari ini sehingga 28 Disember depan.Ketua Pengarah MetMalaysia, Muhammad Helmi Abdullah berkata, kawasan yang terlibat di Sarawak melibatkan kawasan di Miri dan Limbang, manakala di Sabah, bahagian kawasan pedalaman, Pantai Barat, Sandakan, Kudat dan juga Labuan. “Angin kencang 50–60 kilometer/jam dengan ombak mencapai sehingga 4.5 meter dijangka boleh berlaku di perairan Sabah dan Sarawak dalam tempoh tersebut,” katanya menerusi satu kenyataan media. Muhammad Helmi menjelaskan, orang ramai boleh mendapatkan maklumat cuaca terkini melalui laman web rasmi jabatan, aplikasi mobil myCuaca dan laman media sosial rasmi jabatan. "Talian hotline MetMalaysia 1-300-22-1638 boleh dihubungi bagi sebarang pertanyaan lanjut," katanya.


Kereta api funikular Bukit Bendera alami kebocoran hos brek trek

GEORGE TOWN, 26 Disember- Perbadanan Bukit Bendera Pulau Pinang (PBBPP) dalam kenyataan memaklumkan perkhidmatan kereta api funikular Bukit Bendera mengalami gangguan kira-kira pukul 4.00 petang dan ia kembali beroperasi seperti biasa pada pukul 6.45 petang, semalam."Setelah siasatan dijalankan, pasukan penyelenggaraan PBBPP mendapati kebocoran pada hos brek trek dan memerlukan sedikit masa untuk menggantikan bahagian tersebut serta menghidupkan sistem dengan sepenuhnya."PBBPP ingin mengucapkan terima kasih kepada semua pengunjung atas kesabaran anda terhadap gangguan perkhidmatan dan kami juga ingin menekankan bahawa perkhidmatan funikular dan keselamatan penumpang adalah keutamaan kami," menurut kenyataan itu.Selain itu, PBBPP amat berterima kasih kepada perkhidmatan jip Persatuan Penduduk Bukit Bendera, perkhidmatan bas dan Polis Diraja Malaysia (PDRM) atas tindakan pantas dalam menangani situasi kecemasan tersebut.Media semalam, melaporkan kira-kira 1,000 pengunjung hampa apabila hasrat mereka untuk menikmati cuti sempena perayaan Krismas di puncak Bukit Bendera di sini terkubur setelah perkhidmatan kereta api furnikular dilaporkan mengalami kerosakan.

(Perkhidmatan kereta api funikular Bukit Bendera / FOTO BERNAMA)

Suasana di pekarangan stesen bawah itu dikatakan bertukar kecoh apabila ada dalam kalangan pengunjung yang tiba seawal pukul 12.00 tengah hari mula meluahkan kekecewaan berikutan tempoh menunggu diambil hampir lima jam sehingga pukul 5.15 petang.Terdahulu, tular di media sosial klip video serta hantaran oleh pengunjung yang merungut berhubung masalah perkhidmatan funikular di Bukit Bendera sehingga menyebabkan ratusan penumpang terkandas di stesen bawah serta di puncak bukit tersebut akibat gangguan tersebut.


Pengerusi badan berkanun dan GLC perlu dilantik secara teliti dan tidak tergesa-gesa

PONTIAN, 26 Disember - Pelantikan jawatan pengerusi badan berkanun dan syarikat berkaitan kerajaan (GLC) perlu dibuat dengan teliti dan tidak tergesa-gesa.  Timbalan Menteri Kewangan, Datuk Seri Ahmad Maslan berkata operasi GLC ketika ini tidak terganggu kerana kerja-kerja pentadbiran sedang diuruskan Ketua Pegawai Eksekutif (CEO) masing-masing. Peletakan jawatan yang berlaku ketika ini hanya melibatkan mereka yang berlatar belakang politik sahaja.  "CEO masih kekal untuk buat kerja harian mereka, bagaimanapun tidak terlalu lama, jangan terlalu lama, saya rasa mungkin sebulan dua pada pandangan saya .. saya rasa itu satu tempoh munasabah," kata Ahmad Maslan di sini.

(Ahmad Maslan bercakap kepada pemberita selepasmengadakan pertemuan dengan masyarakat di Taman Seri Api-api, di sini)

Pada 15 Disember lalu, jemaah menteri memutuskan pengerusi dan ahli lembaga pengarah lantikan politik ditamatkan perkhidmatan dengan serta-merta.  Penamatan itu melibatkan jawatan bagi badan berkanun persekutuan, syarikat menteri kewangan (diperbadankan), syarikat berkaitan kerajaan (GLC) dan syarikat pelaburan berkaitan kerajaan (GLIC).  Lantikan terbaharu jawatan itu akan ditentukan Perdana Menteri, Datuk Seri Anwar Ibrahim.


Bilangan penduduk terjejas banjir di Terengganu berkurangan

KUALA TERENGGANU, 26 Disember - Penduduk terjejas banjir di Terengganu mula pulang ke kediaman masing-masing sejak Sabtu lalu.Bilangan penduduk terjejas berkurangan kepada 861 penduduk daripada 244 keluarga yang ditempatkan di tujuh Pusat Pemindahan Sementara (PPS) setakat pukul 12.00 tengahari tadi.Menerusi kenyataan sekretariat Jawatankuasa pengurusan banjir negeri, tiga daerah masih dibuka iaitu di daerah Kuala Nerus, Besut dan Kuala Terengganu. Daerah Kuala Nerus masih mencatatkan jumlah tertinggi iaitu 635 orang melibatkan 184 keluarga di tiga PPS, manakala lain-lain daerah iaitu Kuala Terengganu mencatatkan 70 orang, Besut 156 orang.

Sementara itu di daerah Marang, PSS Sekolah Kebangsaan (SK) Pengkalan Berangan ditutup pukul 10.00 pagi tadi dengan jumlah terakhir 76 orang.


Usaha tarik pelancong dan pelabur, Perak pergiat promosi

IPOH, 26 Disember - Kerajaan Perak berusaha mempergiatkan promosi bagi menarik seramai mungkin pelancong dan pelabur ke Ipoh lebih-lebih lagi selepas bandar raya itu diletakkan di tempat pertama dalam senarai 18 of Asia’s Most Underrated Places oleh portal CNN Travel.Pengerusi Jawatankuasa Perumahan dan Kerajaan Tempatan negeri Sandrea Ng Shy Ching berkata pihaknya akan memanfaatkan pelbagai platform untuk memperkenalkan Ipoh supaya lebih ramai berpeluang mengunjungi dan mengalami sendiri keistimewaan bandar raya ini."Ipoh memang selama ini dikenali dari segi sejarah, daya tarikan, makanan dan suasana yang tersendiri. "Usaha juga akan dipertingkatkan untuk menambah baik kemudahan infrastruktur dan mempelbagaikan destinasi pelancongan sebagai persediaan menerima lebih ramai pengunjung dalam masa akan datang," katanya.Senarai 18 tempat paling underrated itu sekali gus memberi pendedahan dan penghormatan kepada setiap destinasi berkenaan yang disifatkan memiliki nilai pelancongan yang bagus tetapi masih kurang mendapat perhatian sewajarnya.

Baru-baru ini, Datuk Bandar Ipoh Datuk Rumaizi Baharin dilaporkan berkata Ipoh disenaraikan di tangga pertama sebagai tempat menarik paling kurang dinilai di Asia oleh portal CNN Travel.Beliau dilaporkan berkata penilaian itu amat bermakna dan diterjemahkan sebagai pengiktirafan, di samping dapat menarik kehadiran lebih ramai pengunjung ke Ipoh sempena Tahun Melawat Ipoh 2023.Ipoh dan Petaling Jaya dilaporkan dalam senarai dua kawasan di negara ini dengan jumlah carian tertinggi oleh rakyat Malaysia yang sedang mencari hartanah kediaman untuk dijual di laman web iProperty.com.my, antara Januari hingga November. - BERNAMA


Lima daripada 55 kawasan pendakian di Perak dikategorikan berisiko

IPOH, 26 Disember - Pembukaan semula 13 Taman Eko Rimba (TER) dan Trek Pendakian bawah seliaan Jabatan Perhutanan Negeri Perak (JPNPk) bergantung kepada keadaan cuaca.  Timbalan Pengarah Operasi Jabatan Perhutanan Negeri, Azni Rahman A.Wahid berkata setakat ini kawasan tersebut ditutup sejak 1 November lalu bagi mengelak sebarang kejadian tidak diingini berlaku.  Ketika ini terdapat 55 kawasan pendakian di Perak dengan lima daripadanya pada ketinggian melebihi 2,000 meter dikategorikan sebagai berisiko.  Lima laluan tersebut adalah Gunung Korbu, Gayong, Yong Belar, Yong Yap dan Ulu Sepat.  "Untuk kawasan eko rimba mempunyai sungai yang menjadi satu tarikan tumpuan kepada pengunjung pun adalah salah satu yang bahaya sebab itu kita buat penutupan kesemua taman eko rimba dan hutan lipur di negeri Perak. Bergantung kepada keadaan semasa kita sentiasa ikut ramalan keadaan cuaca yang dikeluarkan oleh kerajaan yang mana agensi terlibat supaya kita dapat ambil langkah awal elak tragedi yang tidak diingini," kata Azni Rahman kepada RTM selepas meninjau TER Kledang Saiong di Meru, di sini.

Mana-mana individu yang didapati melanggar arahan ditetapkan boleh didakwa di bawah Seksyen 47 Akta Perhutanan Negara 1984 atau Enakmen Perhutanan Negeri Perak.  Selain langkah penutupan, sistem amaran awal kepala air (EWS) turut dipasang di dua Taman Eko Rimba Negeri, masing-masing di Kledang Saiong dan Lata Iskandar, Tapah.  Manakala empat lagi TER akan dipasang sistem EWS secara berperingkat menggantikan sistem siren sedia ada yang kini berfungsi secara manual.


Tarikan fenomena air pasang besar Taman Negara, Tanjung Piai

PONTIAN, 26 Disember - Fenomena air pasang besar yang berlaku di Taman Negara Tanjung Piai, di sini, terus menjadi tarikan pelancong dan penduduk setempat terutama ketika musim cuti sekolah.Penolong Pengurus Taman Negara Tanjung Piai Afendi Abdullah berkata air pasang besar berlaku sejak 22 Disember lepas dan dijangka berterusan hingga esok dengan ketinggian maksimum 3.6 meter hari ini.Beliau berkata fenomena air pasang tersebut bermula pada 10.30 pagi hingga 1 tengah hari, namun pengunjung boleh melihat ketinggian air pasang paras maksimum sekitar 11.15 pagi."Pihak Taman Negara Tanjung Piai menyasarkan kehadiran pengunjung dan pelancong hingga hujung tahun ini seramai 150,000 orang, dengan seramai 4,000 pengunjung telah berpeluang menyaksikan fenomena air pasang besar."Bagi tahun ini sahaja, hingga November lepas taman negara berkenaan telah dikunjungi seramai 140,000 orang," katanya ketika ditemui pemberita selepas Program Cuti-Cuti Malaysia Fun Ride Penghujung Benua Asia Sempena Pesta Air Pasang Besar Tanjung Piai 2022.Hadir sama dalam program itu Pengarah Tourism Malaysia Wilayah Selatan, Muhamad Nasir Pahmi dan wakil rasmi Yang Dipertua Majlis Perbandaran Pontian (MDP) Norazali Zainuddin.Menurut Afendi kebiasaannya fenomena air pasang akan berlaku antara tiga hingga empat kali dalam setahun.

Sementara itu, Muhamad Nasir berkata bagi fenomena air pasang kali ini pengunjung turut berpeluang menyertai acara sampingan yang dianjurkan oleh Tourism Malaysia Wilayah Selatan dengan kerjasama Kelab Berbasikal Anak-Anak Malaysia (BAAM) dan Kelab Berbasikal BMX Batu Pahat.Beliau berkata aktiviti berbasikal yang pertama kali diadakan itu akan dimasukkan dalam kalender tahunan pelancongan negeri berikutan sambutan yang menggalakkan."Seramai 283 peserta dari Malaysia, 12 Indonesia dan lima dari Singapura menyertai acara kayuhan santai sejauh 30 kilometer mengelilingi kawasan Tanjung Piai ini," katanya.Sementara itu, seorang pengunjung dari Pasir Gudang, Nur Azzameera Azlee, 32, berkata beliau mengambil kesempatan cuti hujung minggu dan sempena Hari Krismas untuk berkunjung ke Tanjung Piai.“Ini kali ketiga saya ke sini dan kali ini saya bersama keluarga turut meyertai acara kayuhan santai yang dianjurkan, selain tidak melepaskan peluang melihat fenomena air pasang,” katanya. - BERNAMA


Lebih 7,000 mangsa banjir berlindung di PPS pagi ini

KUALA LUMPUR, 26 Disember- Sebanyak 7,054 mangsa banjir masih berada di pusat pemindahan sementara (PPS) membabitkan Kelantan, Terengganu, Perak dan Sabah, setakat pukul 8.00 pagi ini.Selain itu, hampir 1,500 penduduk di pesisir pantai di Sabah terutama yang tinggal di rumah atas air dipindahkan ke PPS setakat ini, berikutan fenomena air pasang besar.Di Kelantan, sebanyak 5,411 orang daripada 1,787 keluarga masih berada di PPS pagi ini berbanding 5,585 orang daripada 1,835 keluarga malam tadi.Pegawai Pengurusan Bencana dan Operasi Angkatan Pertahanan Awam Malaysia (APM) Kelantan Kapten (PA) Mohd Hanif Omar memaklumkan kesemua mangsa banjir itu ditempatkan di 18 PPS melibatkan Jajahan Pasir Mas dan Tumpat.“Seramai 4,229 orang daripada 1,399 keluarga ditempatkan di 12 PPS di Pasir Mas manakala 1,182 orang daripada 388 keluarga berada di enam PPS di Tumpat,” katanya dalam kenyataan hari ini.Di Terengganu, situasi banjir pagi ini semakin baik dengan jumlah mangsa yang masih berada di PPS telah berkurangan kepada 1,438 orang berbanding 1,628 orang, malam tadi.Sekretariat Jawatankuasa Pengurusan Bencana Negeri (JPBN) dalam kenyataan memaklumkan setakat ini, 12 PPS masih beroperasi di empat daerah iaitu di Kuala Nerus yang menempatkan 1,090 mangsa; Besut (183); Kuala Terengganu (89) dan Marang (76).Di Perak, Sekretariat JPBN memaklumkan bilangan mangsa banjir di negeri berkenaan setakat pukul 8.00 pagi ini sama seperti malam tadi dengan 62 orang daripada 14 keluarga masih berlindung di PPS Dewan Sekolah Menengah Kebangsaan Abd Rahman Talib (SMART) di Daerah Hilir Perak.

Di Sabah, mangsa banjir yang dipindahkan di Kota Belud kekal 143 orang daripada 58 keluarga pagi ini, dengan 62 orang daripada 26 keluarga ditempatkan di PPS Dewan Sekolah Kebangsaan Pekan manakala selebihnya berada di Dewan Sekolah Jenis Kebangsaan (C) Chung Hwa.Sementara itu, jumlah penduduk di pesisir pantai negeri berkenaan terutama yang tinggal di rumah atas air dipindahkan ke PPS akibat fenomena air pasang besar meningkat kepada 1,483 orang daripada 308 keluarga pagi ini berbanding 1,288 orang daripada 267 keluarga malam tadi.Seramai 684 orang daripada 122 keluarga dipindahkan di sebuah PPS di Sandakan, 54 orang daripada 15 keluarga dipindahkan ke sebuah PPS di Kota Kinabalu manakala 745 orang daripada 171 keluarga dipindahkan ke enam PPS di Pitas.


Inisiatif Kesedaran 'Scam' usaha sedia perbankan selamat

KUALA LUMPUR, 26 Disember- Public Bank Berhad melaksanakan Inisiatif Kesedaran 'Scam' selama sebulan bagi memperkasa dan mendidik orang ramai daripada menjadi mangsa penipuan. Kempen berlangsung di Pavilion Bukit Jalil itu sebahagian daripada usaha untuk menyediakan pelanggan dengan persekitaran perbankan yang selamat dan terjamin.Melalui kenyataan, Pengarah Urusan dan Ketua Pegawai Eksekutif Public Bank Tay Ah Lek berkata pihaknya telah menempatkan kakitangan yang terlatih untuk memberi maklumat kepada pelanggan berhubung kes penipuan. Pihaknya juga telah mengambil langkah dengan menyediakan bantuan 24 jam kepada pelanggan melalui unit pengurusan kes Public Bank.Selaras dengan Kempen Kesedaran Penipuan Kebangsaan industri perbankan yang dilancarkan pada 30 Oktober lalu, bank telah menyediakan bahan digital dan bukan digital bagi meningkatkan kesedaran pelanggan.Selain itu, pihaknya juga akan memastikan pelanggannya sentiasa berwaspada dan memahami pelbagai modus operandi yang melibatkan penipuan.


Mayat ke-31 tragedi Batang Kali diserah kepada waris

SUNGAI BULOH, 26 Disember- Mayat terakhir tragedi tanah runtuh di Batang Kali telah diserahkan kepada ahli keluarganya.Mayat kanak-kanak berusia 11 tahun itu dibawa ke lokasi sama yang menempatkan jasad bapanya berusia 43 tahun serta kakaknya (12) yang turut maut dalam insiden tersebut.Upacara penghormatan terakhir buat Mangsa yang dikenali sebagai Eng Shao Qi itu dijadual akan diadakan hari ini di Nirvana 2, Kuala Lumpur.Mayat mendiang berada dalam beg tidur ditemukan pada kedalaman 1.5 meter dalam tanah kira- kira 4.53 petang Sabtu hasil kerja pengorekan secara manual oleh anggota penyelamat yang mengesan aliran cecair, dipercayai daripada mayat mangsa.Dalam kejadian pada 2.42 pagi Jumaat lalu, seramai 92 mangsa terbabit dalam insiden berkenaan yang meragut 31 nyawa, manakala 61 lagi terselamat.Daripada jumlah kematian itu, individu dewasa seramai 20 orang dan selebihnya kanak-kanak (11).

(Mayat Eng Shao Qi dibawa ke hospital Sungai Buloh untuk bedah sisasat)


Misi Pertubuhan Amal Insan Prihatin Perlis dan MAIPs berjaya

BESUT, 26 Disember- Misi Bantuan Bencana Banjir daripada Pertubuhan Amal Insan Prihatin Perlis dan Majlis Agama Islam dan Adat Istiadat Melayu Perlis (MAIPs) berjaya mencapai sasaran ditetapkan.Misi yang disertai 35 sukarelawan itu bermula sejak Khamis lalu di Rantau Panjang diikuti Machang dan Pasir Puteh di Kelantan dan diakhiri di daerah Besut, Terengganu pada Sabtu.Pengerusi Pertubuhan Amal Insan Prihatin Perlis, Reswan Ramli ketika ditemui pemberita berkata, "sukarelawan terlibat dalam misi kali ini cukup terharu dan mencabar melihat kesan banjir yang melanda kediaman penduduk serta perlu meredah banjir ke kawasan terjejas."Misi tersebut dianjurkan Kerajaan Negeri Perlis dan MAIPs dengan kerjasama Pertubuhan Amal Insan Prihatin Perlis dan Husmat Furniture.Barangan bantuan kepada penduduk terjejas banjir di Pantai Timur dibawa menggunakan sebuah lori, enam buah kenderaan pacuan empat roda (4x4) dan sebuah van.Selepas menyampaikan semua sumbangan, misi pasca banjir akan dilaksanakan di Kelantan dan Terengganu bagi membersihkan kediaman penduduk terjejas banjir.

(Bantuan kepada penduduk terjejas banjir di Pantai Timur)


NADMA fokus operasi pembersihan dan penyiasatan tragedi Batang Kali

MACHAP BARU, 26 Disember- Agensi Pengurusan Bencana Negara (NADMA) kini fokus kepada operasi pembersihan di kawasan tragedi tanah runtuh di tapak perkhemahan Father’s Organic Farm di Batang Kali. Menurut Timbalan Ketua Pengarah (Pasca Bencana) NADMA, Datuk Khairul Shahril Idris, penyiasatan berkaitan kejadian pada 16 Disember lalu akan diteruskan. Bagaimanapun jumlah anggota terlibat dikurangkan mengikut keperluan tugasan. "Jadi perkara ini akan dibincangkan dengan komander bertugas di tempat kejadian sebelum melaksanakan operasi pembersihan dijalankan."Bagi mengenal pasti mangsa yang terlibat, terdapat beberapa cara yang digunakan antaranya mendapatkan maklumat daripada pihak pengurusan pusat peranginan berkenaan,"katanya di sini.

NADMA juga akan segera menyampaikan sumbangan kepada keluarga mangsa terlibat dalam insiden tanah runtuh itu, selain bertemu ahli keluarga mangsa bagi menyegerakan proses penyerahan sumbangan.Tragedi tanah runtuh pada pukul 2.42 pagi di batang kali itu meragut 31 nyawa, manakala 61 yang lain terselamat.Orang ramai diminta supaya terus bersiap siaga kerana negara masih lagi belum keluar sepenuhnya dari tempoh fenomena Monsun Timur Laut 2022/2023.


Operasi SAR tanah runtuh Batang Kali, boleh dijadikan contoh pengurusan bencana

BATANG KALI, 25 Disember- Ketua Polis Negara Tan Sri Acryl Sani Abdullah Sani berharap Operasi mencari dan menyelamat (SAR) di Batang Kali boleh dijadikan model atau contoh yang boleh diguna pakai agensi-agensi terlibat dalam pengurusan bencana untuk menghadapi sebarang kejadian seumpama itu pada masa akan datang. Operasi SAR di Batang Kali yang bermula 16 Disember lalu ditamatkan secara rasmi tengah hari tadi. Keputusan dibuat setelah polis mengesahkan tiada lagi mangsa yang terlibat atau hilang dalam kejadian berkenaan."Saya percaya ini merupakan satu-satunya operasi yang menyaksikan penglibatan setiap agensi yang terlibat memainkan peranan yang sesuai seperti yang telah digariskan oleh Arahan 20 Majlis Keselamatan Negara (MKN20) (Panduan Pengurusan Bencana di Malaysia). Jadi tiada pertindihan tugas ketika SAR dilakukan."Saya juga berharap agar pihak Agensi Pengurusan Bencana Negara (NADMA) dapat mengadakan rundingan bersama dan berkala melibatkan semua agensi dalam menghadapi situasi seperti ini di masa akan datang."

Bagaimanapun, faktor cuaca dan bentuk muka bumi menjadi cabaran terbesar pasukan misi SAR tragedi tersebut.Perkara itu dapat diatasi dengan bantuan dan kerjasama baik daripada semua agensi terlibat sepanjang 10 hari misi dijalankan."Antara cabaran yang kita tempuhi sepanjang SAR ini adalah cuaca yang tidak menentu dan keduanya keadaan kawasan tragedi yang berisiko tinggi. Itulah cabaran utama dalam operasi ini."Hasil kerjasama daripada semua pegawai dan anggota terlibat termasuk aset-aset jentera sangat baik. Hampir 12 jentera diterima daripada Angkatan Tentera Malaysia (ATM) termasuk pihak swasta," katanya pada sidang media sebelum menamatkan operasi SAR.Operasi SAR dalam tragedi terbabit menyaksikan lebih 250 anggota penyelamat daripada pelbagai agensi yang turut dibantu unit anjing pengesan (K9) selain penggunaan jentera berat. Beliau turut merakamkan penghargaan kepada semua agensi terbabit termasuk NGO sepanjang SAR diaktifkan.


84 penduduk terjejas banjir, 2 PPS masih aktif di Sarawak

KUCHING, 25 Disember- Bilangan penduduk terjejas banjir di Sarawak kekal setakat pukul 7.00 malam tadi.Di bahagian Serian, ia melibatkan 84 individu daripada 27 keluarga.Jawatankuasa Pengurusan Bencana Negeri (JPBN) dalam laporan semasa memberitahu jumlah itu tidak berubah berbanding pukul 11.00 pagi tadi.  Penduduk yang terjejas banjir itu ditempatkan di Pusat Pemindahan Sementara (PPS) Dewan Serbaguna Kampung Rimba Padi.  Sementara itu, PPS Dewan Koran Mawang turut menempatkan penduduk terjejas akibat tanah runtuh dengan 57 orang daripada 7 keluarga.

Bagaimanapun, beberapa kawasan rendah di Kuching terutamanya berdekatan laut dinaiki air susulan kejadian air pasang besar petang tadi.Menurut jadual Jabatan Pengairan dan Saliran Sarawak, fenomena air pasang besar itu menemui kemuncak bermula semalam setinggi 6.2 meter.Menerusi perkongsian di media sosial, antara kawasan terjejas ialah Pekan Lundu, Kampung Tambay, Kampung Tambirat di Asajaya, Kampung Masjid Sebuyau, Kampung Gita dan Kampung Samariang Batu di Kuching.  Air dikatakan mula naik sekitar pukul 6.30 petang tadi sebelum surut lebih sejam kemudian.  Rata-rata penduduk telah bersedia lebih awal untuk mengalihkan perkakas elektrik dan kenderaan masing-masing di tempat selamat. Kejadian air pasang besar serupa juga dijangka berlaku esok iaitu setinggi 6.2 meter dengan kemuncaknya berlaku sekitar pukul 7.30 malam.


Banjir: Sebahagian keuntungan tiket 'Search Rockin Arena Penang' disalur ke Pantai Timur

(Denden Gonjalez selaku vokalis, diiringi Din, Kid, Yan, Min dan Firdaus, mempersembahkan 21 lagu)

BAYAN BARU, 25 Disember- Sebahagian hasil keuntungan daripada jualan tiket konsert 'Search Rockin Arena Penang' akan disalurkan kepada penduduk terjejas banjir di Pantai Timur.  Konsert yang berlangsung di Setia Spice Arena, disini berjaya menarik kira-kira 5,000 penonton, malam tadi. Pengerusi penganjur, Datuk Ismail Jusoh berkata sumbangan tersebut akan diambil dari peratusan keuntungan jualan tiket penstriman langsung yang berjaya dijual kepada sekitar 3,000 hingga 10,000 pelanggan termasuk pelanggan dari Singapura dan Indonesia. Dalam pada itu, beliau turut memohon agar kerajaan negeri menurunkan kadar cukai hiburan sebanyak 25 peratus terhadap hasil jualan tiket yang dikenakan bagi persembahan hiburan bertiket di Pulau Pinang.  Jelasnya, Kuala Lumpur telah melaksanakan pengecualian pembayaran cukai tersebut sehingga Jun depan, sekali gus dapat membantu merancakkan industri seni tempatan menerusi penganjuran konsert berskala besar pada masa akan datang.  Terdahulu kumpulan rock dibarisi Denden Gonjalez selaku vokalis, diiringi Din, Kid, Yan, Min dan Firdaus mempersembahkan 21 lagu, antaranya Purnama, Fantasia Bulan Madu, Pawana, Mentari Merah di Ufuk Timur, Neo Romantik dan Bencana.


Khairy umum jadi ahli UMNO Sungai Buloh

SUNGAI BULOH, 25 Disember- Khairy Jamaluddin Abu Bakar mengumumkan beliau menjadi ahli UMNO bagi bahagian Sungai Buloh iaitu kawasan yang ditandinginya pada Pilihan Raya Umum Ke-15 (PRU15).Khairy yang merupakan Timbalan Ketua UMNO Bahagian Rembau itu memaklumkan perkara tersebut menerusi perkongsian video berdurasi 2 minit 50 saat di akaun TikTok 'BN Sungai Buloh', hari ini."Semalam, saya buat carian di sistem keahlian UMNO. Alhamdullilah, nama saya keluar pada bahagian Sungai Buloh," katanya pada satu majlis di Pusat Daerah Mengundi (PDM) Saujana Utama, di sini.Dalam majlis sama, beliau turut memaklumkan, keputusan berpindah tersebut diambil kerana mahu menyelesaikan urusan yang tertangguh, selain mahu menjadikan Sungai Buloh sebagai kubu buat Barisan Nasional (BN)."Saya datang bukan hanya untuk bertanding dan kalah, kemudian terus hilangkan diri. Saya kekal di sini sehinggalah kita menang Parlimen Sungai Buloh.“Saya tidak suka tinggalkan begitu sahaja dan saya rasa tidak adil kepada tuan-tuan dan puan-puan, saya datang ke sini sebagai calon bidan terjun berprofil tinggi, bila tidak menang lepas itu terus cabut cari tempat lain,” katanya.Tambah Khairy, keputusan untuk berhijrah di bahagian tersebut telah dibincangkan terlebih dahulu dahulu dengan Ketua UMNO Bahagian Sungai Buloh, Datuk Megat Firdouz Megat Junid dan pemimpin bahagian lain termasuk Datuk Harison Hassan.Pada PRU lalu, Khairy yang memperoleh 48,250 undi dalam perebutan kerusi Parlimen Sungai Buloh tewas dengan perbezaan majoriti 2,693 undi kepada calon Pakatan Harapan (PH), Datuk R Ramanan (PKR) yang meraih 50,943.


Lima negeri masih terjejas banjir

KUALA LUMPUR, 25 Disember- Penduduk terjejas banjir di seluruh negara merekodkan 12,622 orang daripada 3,847 keluarga setakat pukul 4.00 petang ini.Angka itu mencatatkan penurunan berbanding seramai 16,606 orang daripada 5,129 keluarga pada tengah hari tadi.Berdasarkan Portal Bencana Agensi Pengurusan Bencana Negara (NADMA), sebanyak 62 pusat pemindahan sementara (PPS) dibuka di lima negeri.Daripada jumlah itu, 7,148 orang daripada 2,301 keluarga di Kelantan kini ditempatkan di 19 PPS.Sementara itu di Terengganu, sebanyak 30 PPS masih beroperasi untuk menempatkan 3,908 orang daripada 1,182 keluarga.10 PPS di Sabah dibuka bagi menempatkan 1,363 orang daripada 316 keluarga, manakala satu PPS masing-masing dibuka di Sarawak dan Perak masih beroperasi dengan kurang 200 penduduk terjejas di setiap negeri."Sarawak dengan 141 orang daripada 34 keluarga, manakala Perak dengan 62 orang daripada 14 keluarga," menurut kenyataan itu.


Petani rugi ratusan ribu ringgit susulan banjir

DUNGUN, 25 Disember- Petani di Kampung Durian Bintangou terpaksa menanggung kerugian sehingga ratusan ribu ringgit selepas tanaman yang diusahakan mereka musnah akibat banjir yang melanda kawasan itu pada 19 Disember lalu.Pesawah padi, Zaidi Ahmad berkata, kerugian yang dialami melebihi RM100,000 berikutan jentera termasuk sawah padi seluas tiga ekar musnah ditenggelami banjir."Keseluruhan jentera termasuk mesin ada lebih kurang 30 unit, yang tenggelam terus 10 unit, pam air yang ada di sawah padi tak sempat nak angkat sebab pakai harian," katanya.

Sementara itu, peserta Usahawan Pihak Kemajuan Pekebun Kecil Perusahaan Getah, Mohd Noor Besar memberitahu, 2,000 pokok cili matang yang sedia di tuai di kawasan seluas tujuh ekar musnah ditenggelami banjir."Sedih tu memang sedih, tapi apa boleh buat, ia berlaku disebabkan bencana, kerugian hampir RM40,000.Setakat ni belum menerima sebarang bantuan daripada mana-mana pihak," ujarnya.


Polis minta perakam video gaduh di Ipoh tampil bantu siasatan

(Tangkap layar FB Polis Daerah Ipoh)

IPOH, 25 Disember- Polis meminta individu yang merakam video tular pergaduhan dua lelaki menggunakan topi keledar di Taman Klebang Jaya, Chemor dekat sini, supaya tampil bagi membantu siasatan.Ketua Polis Daerah, Asisten Komisioner Yahaya Hassan berkata, mereka yang menyaksikan kejadian itu juga diminta tampil menyalurkan maklumat kepada polis.“Kejadian itu dikatakan berlaku di Laluan Klebang Jaya 13, namun tarikh dan masa insiden itu berlaku masih belum dipastikan.“Sehubungan itu, pihak polis menyeru kepada individu yang merakam kejadian tersebut atau mana-mana saksi awam supaya berhubung dengan Asisten Superintendan Norshaharah Marzuki di talian 010-3790508 bagi membantu siasatan lanjut," katanya dalam satu kenyataan di sini hari ini.Menurut beliau, satu laporan polis telah dibuat bagi membolehkan siasatan di bawah Seksyen 160 Kanun Keseksaan (gaduh gempar) dijalankan."Masyarakat umum juga dinasihatkan supaya tidak membuat sebarang spekulasi mengenai video tersebut sehingga menjejaskan siasatan pihak polis," katanya.Terdahulu, video berdurasi 20 saat itu tular selepas dimuatnaik di laman sosial Facebook ‘inforoadblock’ dengan memaparkan pergaduan dua lelaki menggunakan topi keledar di persimpangan jalan raya.

(Tangkap layar FB Polis Daerah Ipoh)


MCMTC saran satu agensi kendali proses pengambilan pekerja asing

KUALA LUMPUR, 25 Disember- Konsortium Syarikat Pertengahan Malaysia (MCMTC) bersetuju dengan Persekutuan Pekilang-pekilang Malaysia (FMM) agar satu agensi sahaja bertanggungjawab mengendalikan keseluruhan proses pengambilan pekerja asing bagi memastikan kejelasan, ketelusan dan kecekapan yang lebih tinggi.Presiden MCMTC, Callum Chen berkata, Malaysia masih bergantung kepada tenaga kerja asing dan kini proses mendapatkan tenaga kerja asing melibatkan pelbagai agensi. “Setakat ini, memohon dan mendapatkan tenaga kerja asing memerlukan banyak masa, usaha dan kos untuk berurusan dengan pelbagai agensi seperti Kementerian Sumber Manusia (KSM), Kementerian Dalam Negeri (KDN), Jabatan Tenaga Kerja di bawah KSM dan bagi mereka dalam bidang pembuatan melibatkan Kementerian Perdagangan Antarabangsa dan Industri,” katanya dalam satu kenyataan.

FMM baru-baru ini meminta kerajaan mengkaji semula keputusan untuk membahagikan peranan pengurusan pekerja asing antara Kementerian Dalam Negeri (KDN) dan Kementerian Sumber Manusia (KSM).Pihaknya berharap keseluruhan pemprosesan permintaan buruh perlu dikendalikan oleh KSM manakala KDN perlu memberi tumpuan kepada isu keselamatan, pengeluaran visa yang berkaitan serta langkah kawalan sempadan.


Banjir: Ikan kerapu hibrid mati, penternak rugi RM1 juta

(Penternak Ikan Laguna Semerak rugi lebih RM1 juta melibatkan 2,100 petak sangkar ikan)

PASIR PUTEH, 25 Disember- Penternak ikan sangkar di Laguna Semerak, di sini mengalami kerugian lebih RM1 juta apabila ikan kerapu hibrid mati disebabkan bencana banjir.  Pengerusi Penternak Ikan Laguna Semerak, Mustafa Bakar berkata, kerugian itu melibatkan 2,100 petak sangkar yang diusahakan oleh 32 penternak.  Menurutnya, aliran air banjir dari sawah padi berdekatan berserta hujan lebat menyebabkan tahap kemasinan air di laguna tersebut menurun, sekali gus memberi kesan kepada ikan kerapu hibrid yang diternak sejak awal tahun ini.  Tambah Mustafa, kesemua ikan kerapu hibrid yang dipelihara di kawasan Laguna Semerak itu adalah untuk pasaran Singapura, Kuala Lumpur dan Johor.  "Harga pasaran ikan kerapu cukup memuaskan daripada RM30 sekilogram kepada RM60 sekilogram ketika ini, namun kejadian banjir telah menyebabkan peternak kerugian lebih RM1 juta," katanya di sini.Mustafa berkata, penternak sepatutnya menuai hasil ternakan mereka pada sambutan Tahun Baru Cina, bulan depan.

(Ikan kerapu hibrid mati disebabkan bencana banjir di Semerak, Pasir Puteh)


ADUN Kota terlibat kemalangan tiga kenderaan

SEREMBAN, 25 Disember- Ahli Dewan Undangan Negeri (ADUN) Kota, Datuk Seri Dr Awaludin Said terbabit dalam kemalangan tiga kenderaan di Kilometer 27, Jalan Seremban-Tampin di Rembau, dekat sini, semalam.Menerusi perkongsian laman Facebook 'N28 ADUN KOTA' memaklumkan, Awaludin dan semua yang terlibat tidak mengalami sebarang kecederaan dalam insiden pada pukul 3.00 petang."Awaludin telah terlibat dalam kemalangan jalan raya di Jalan Seremban-Tampin berhampiran Restoran B40, Rembau."Alhamdulillah beliau dan semua yang terlibat tidak mengalami sebarang kecederaan, hanya kenderaan yang rosak," menurut perkongsian itu.Menurut perkongsian tersebut, ketika kejadian, kenderaan Awaludin berada di hadapan sekali sebelum dilanggar dari belakang oleh sebuah kereta."Kemalangan melibatkan tiga buah kenderaan yang mana kereta Awaludin berada di hadapan sekali telah dilanggar dari belakang oleh kereta Honda dan belakang sekali adalah lori."Semoga semua yang terlibat tabah menghadapi ujian Allah SWT ini," menurut perkongsian itu.


Tragedi Batang Kali: Sumbangan RM10,000 akan disampaikan kepada keluarga mangsa dengan segera

MACHAP BARU, 25 Disember- Sumbangan RM10,000 daripada kerajaan untuk keluarga mangsa yang terkorban dalam kejadian tanah runtuh di Batang Kali, Selangor akan disampaikan dengan segera.Setiausaha Politik Kanan Perdana Menteri, Datuk Seri Shamsul Iskandar Mohd Akin berharap, sumbangan yang diberi secara tunai itu dapat meringankan beban keluarga mangsa.Jelasnya, Perdana Menteri, Datuk Seri Anwar Ibrahim turut menyampaikan takziah kepada keluarga mangsa terlibat."Walaupun ini adalah ujian yang besar bagi mereka, tetapi kita harapkan sedikit sumbangan daripada Perdana Menteri dan juga kerajaan dapat meringkankan beban terutamanya kesedihan mereka yang terpaksa ditanggung oleh keluarga.Yang keduanya, Perdana Menteri juga menyampaikan rasa terima kasih yang begitu mendalam kepada seluruh pasukan mencari dan menyelamat yang telah bertungkus-lumus dalam operasi tersebut," katanya ketika ditemui pemberita di sini.

(Datuk Seri Shamsul Iskandar bersama salah seorang keluarga mangsa yang terkorban dalam tragedi tanah runtuh di Batang Kali)

Datuk Seri Shamsul mewakili Perdana Menteri menyampaikan sumbangan kepada dua keluarga mangsa yang terkorban dalam kejadian tanah runtuh.Ia melibatkan keluarga mendiang pasangan Lai See Tin dan Lai Chee Sam yang terkorban bersama dua anak mereka serta keluarga mendiang pasangan Tai Chan Lin dan Yu Siew Pay yang turut maut bersama dua anak mereka.


Op Terjah: 1,220 premis kekurangan bekalan barangan keperluan asas

KUANTAN, 25 Disember- Sebanyak 1,220 daripada 4,732 premis di seluruh negara dikesan mempunyai masalah kekurangan bekalan barangan keperluan asas.Timbalan Menteri Perdagangan Dalam Negeri dan Kos Sara Hidup, Fuziah Salleh berkata, pemeriksan menerusi Op Terjah itu mendapati, telur ayam, gula, minyak masak paket dan tepung gandum antara bekalan keperluan yang didapati berkurangan.Sehubungan itu, usaha segera telah dilaksana untuk memulihkan bekalan berkenaan.“Beberapa faktor dilihat menjadi punca bekalan ini berkurangan antaranya isu pengangkutan, jadual bekalan dan ada juga ketika mereka habis bekalan orang dah buat aduan sebelum mereka sempat isi semula bekalan,” katanya kepada pemberita selepas memantau pelaksanaan Skim Harga Maksimum Musim Perayaan (SHMMP) Krismas di sebuah pasar raya, di sini.

(Timbalan Menteri Perdagangan Dalam Negeri dan Kos Sara Hidup, Fuziah Salleh pada sidang media selepas memantau pelaksanaan Skim Harga Maksimum Musim Perayaan Krismas di sebuah pasar raya, di sini)

Turut hadir, Pengarah KPDN Pahang, Datuk Mark Ujin dan Exco Hal Ehwal Pengguna dan Sumber Manusia, Sim Chon Siang.Op Terjah yang mula dilaksana pada 16 Disember lepas bertujuan mengenal pasti masalah bekalan dan harga barangan asas selain zon atau kawasan yang terjejas dengan bekalan.


Tanah runtuh: NADMA bantu salur bantuan, sebaik peroleh data dan maklumat mangsa

(Armizan Mohd Ali melawat pusat pemindahan sementara (PPS) SMK Sri Semantan, Temerlohpada 16 Disember 2022/Foto FB APM Pahang)

BATANG KALI, 25 Disember- Agensi Pengurusan Bencana Negara (NADMA) akan membantu menyalurkan bantuan segera kepada mangsa dan ahli keluarga yang terlibat dalam tragedi tanah runtuh di Father’s Organic Farm, di sini.Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, bantuan itu akan disalurkan sebaik pihak NADMA mendapat data dan maklumat mangsa daripada Jawatankuasa Pengurusan Bencana Daerah (JPBD)."Operasi mencari dan menyelamat telah selesai, kini fokus kita adalah untuk pengurusan pasca bencana termasuk penyaluran bantuan kepada para mangsa dan ahli keluarga terlibat," katanya dalam kenyataan, hari ini.Dalam pada itu, Armizan turut menzahirkan ucapan takziah kepada semua mangsa dan ahli keluarga mangsa yang terkorban dalam tragedi menyayat hati pada awal pagi 16 Disember itu."Salam takziah buat kesemua 92 orang mangsa dan ahli keluarga yang terlibat. "Kita bersyukur kerana 61 mangsa telah berjaya diselamatkan dan amat berdukacita dengan kematian 31 mangsa," katanya.Ujarnya lagi, setinggi-tinggi penghargaan turut dirakamkan kepada seluruh pasukan SAR yang bertungkus-lumus selama sembilan hari operasi di lokasi tanpa mengira penat lelah dan keadaan sukar."Tanpa mengira penat lelah dan keadaan sukar yang ditempuhi di lokasi kejadian termasuk keadaan cuaca, operasi SAR diteruskan sehingga semalam semua mangsa telah dijumpai dan operasi telah dihentikan sepenuhnya," katanya.Armizan dalam kenyataan turut menasihatkan rakyat Malaysia supaya terus bersiap-siaga kerana fenomena Monsun Timur Laut 2022/2023 masih belum berakhir."Sentiasa peka kepada informasi dan amaran, serta perlu patuhi nasihat agensi berwajib demi keselamatan bersama," katanya.


Segera semak semula SOP aktiviti riadah di lokasi berisiko- IGP

BATANG KALI, 25 Disember- Ketua Polis Negara, Tan Sri Acryl Sani Abdullah Sani meminta pihak berkaitan segera menyemak semula garis panduan aktiviti riadah di lokasi berisiko, termasuk di kawasan cerun dan berhampiran sungai bagi mengelak kejadian tanah runtuh berulang. "Dari segi penambahbaikan, ini saya serahkan pada pihak berkuasa tempatan (PBT) dan jabatan berkaitan untuk membuat semakan semula," katanya.  Beliau berkata demikian sebelum menamatkan operasi SAR di tapak kejadian insiden tanah runtuh Batang Kali itu tepat jam 12.00 tengah hari tadi.  Jelasnya lagi mengenai penutupan jalan Batang Kali-Genting, perkara itu akan dirujuk kepada pihak Jabatan Kerja Raya (JKR) dan PBT kerana memerlukan kajian sepenuhnya dari segi aspek keselamatan dan sebagainya.  Semalam, mayat mangsa terakhir kejadian tanah runtuh yang juga kanak-kanak lelaki ditemukan pasukan mencari dan menyelamat (SAR) di lokasi kejadian.  Penemuan itu menjadikan keseluruhan 31 mayat mangsa ditemukan sejak tragedi berlaku awal pagi 16 Disember lalu.  Sejumlah 92 mangsa terdiri daripada 78 pengunjung dan 14 pekerja terbabit insiden tanah runtuh dianggarkan setinggi 30 meter dengan anggaran keluasan runtuhan kira-kira tiga hektar.

(Ketua Polis Negara, Tan Sri Acryl Sani Abdullah Sani melawat tapak kejadian insiden tanah runtuh Batang Kali)


Seramai 75 penduduk terjejas banjir di Perak

IPOH, 25 Disember- Jumlah penduduk terjejas banjir di Perak adalah seramai 75 orangdaripada 19 keluarga, setakat pukul 12.00 tengah hari tadi. Sekretariat Jawatankuasa Pengurusan Bencana Negeri menerusi kenyataan memaklumkan, dua pusat pemindahan sementara (PPS) masih dibuka melibatkan dua daerah berbeza.  PPS Dewan Sekolah Menengah Abdul Rahman Talib di daerah Hilir Perak menempatkan 62 penduduk daripada 14 keluarga.

Manakala PPS Sekolah Kebangsaan Sungai Tiang Darat di Bagan Datuk menempatkan 13 penduduk daripada 5 keluarga.


Operasi SAR ditamatkan secara rasmi 12 tengah hari - KPN

BATANG KALI, 25 Disember- Operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm, di sini, yang bermula 16 Disember lepas, ditamatkan secara rasmi pada pukul 12.00 tengah hari ini.Ketua Polis Negara Tan Sri Acryl Sani Abdullah Sani berkata keputusan berkenaan dibuat setelah polis mengesahkan tiada lagi mangsa yang terlibat atau hilang dalam kejadian itu.“Polis memuktamadkan mangsa tanah runtuh yang terlibat adalah seramai 92 orang iaitu masing-masing 61 selamat dan 31 meninggal dunia.

Acryl Sani (duduk, tengah) bercakap pada sidang media berhubung operasi SAR kejadian tanah runtuh tapak perkhemahan Father's Organic Farm di Jalan Batang Kali-Genting Highlands, Hulu Selangor, hari ini / FOTO BERNAMA

“Hanya urusan teknikal sahaja masih diteruskan di lokasi kejadian melibatkan agensi seperti Jabatan Kerja Raya, Jabatan Ukur dan Pemetaan, Jabatan Mineral dan Geosains dan Majlis Perbandaran Hulu Selangor,” katanya.Beliau berkata demikian kepada pemberita dalam sidang media khas di Pos Kawasan Tempat Kejadian (PKTK), di sini, hari ini.


Lebih 100 rumah di Kampung Forest roboh

SANDAKAN, 25 Disember- Lebih 100 rumah atas air roboh manakala sekurang-kurangnya 500 rumah terancam akibat hujan berterusan dan fenomena air pasang tengah malam tadi di Kampung Forest, di sini.Menurut kenyataan Angkatan Pertahanan Awam Malaysia (APM) Sandakan hari ini, sebanyak 29 keluarga melibatkan 162 orang termasuk 53 kanak-kanak dipindahkan ke pusat pemindahan sementara (PPS) di Sekolah Kebangsaan Sungai Anib 2.Jumlah mangsa dijangka meningkat memandangkan proses pendaftaran masih dijalankan pagi ini.Sementara di Kampung Tinusa 2, sebanyak lima jambatan roboh dan dianggarkan 20 rumah terancam.

Seorang penduduk mengangkat sisa kayu rumahnya yang masih boleh digunakan semula selepas rumahnya roboh dipukul ombak akibat air laut pasang besar di kawasan setinggan di Kampung Forest hari ini / FOTO BERNAMA

Ombak dilaporkan mencecah 2.8 meter sejak pukul 11.00 malam tadi dan mengancam kira-kira 20 rumah di kampung itu.


Lelaki maut rakan parah, motosikal dihempap pokok

SEREMBAN, 25 Disember- Seorang lelaki maut manakala rakannya cedera parah selepas motosikal dinaiki mereka dihempap pokok yang tumbang di Jalan Seremban-Tampin, di sini, tengah malam tadi.Ketua Polis Daerah Seremban ACP Nanda Maarof berkata, penunggang, Muhammad Ikram Mohd Yazid, 21, yang beralamat di Jalan Kampung Perigi Jernih, Rembau, meninggal dunia di lokasi kejadian akibat kecederaan parah di kepala dalam kejadian pada pukul 12.30 tengah malam itu.Nanda berkata, pembonceng yang dikenali sebagai Ammar Zarif Mohamad Junaidi, 18, beralamat di Bandar Putra Permai, Seri Kembangan, Selangor pula berada di zon merah Hospital Rembau akibat kecederaan parah di bahagian badan.“Kemalangan berlaku semasa motosikal jenis Yamaha FZ150 dinaiki mereka bergerak dari arah Senawang menuju ke Rembau. Setibanya di tempat kejadian, terdapat satu pokok di kiri bahu jalan tumbang lalu menghempap motosikal berkenaan menyebabkan kedua-duanya terperosok ke bawah pokok itu.

“Lokasi kejadian berbentuk jalan lurus dan mempunyai dua lorong berlawanan arah dan keadaan jalan raya gelap tanpa pencahayaan lampu jalan, serta cuaca ketika itu baik,” katanya dalam kenyataan di sini, hari ini.Tambahnya, mayat dibawa ke Jabatan Forensik Hospital Tuanku Ja’afar untuk bedah siasat dan kes disiasat di bawah Seksyen 41(1) Akta Pengangkutan Jalan 1987.


Jumlah mangsa banjir di Sabah meningkat, Kelantan dan Terengganu berkurang

KUALA LUMPUR, 25 Disember- Jumlah mangsa banjir di Sabah terus meningkat, manakala Kelantan dan Terengganu berkurang dan di Perak serta Sarawak pula bilangannya kekal setakat pukul 8.00 pagi tadi.Di Sabah, Sekretariat Jawatankuasa Pengurusan Bencana Negeri (JPBN) memaklumkan mangsa banjir yang dipindahkan di Kota Belud meningkat kepada 212 mangsa daripada 77 keluarga pagi ini berbanding 150 mangsa daripada 49 keluarga malam tadi.Sebuah pusat pemindahan sementara (PPS) baharu turut dibuka di Dewan Sekolah Kebangsaan Pekan dengan 62 mangsa daripada 28 keluarga dipindahkan, manakala satu lagi PPS daerah itu di Dewan Sekolah Jenis Kebangsaan (C) Chung Hwa kekal dengan 150 mangsa daripada 49 keluarga.Bagi fenomena air pasang besar, Sandakan menjadi daerah terbaharu terkesan dengan seramai 162 mangsa daripada 29 keluarga telah dipindahkan ke sebuah PPS, terutama melibatkan mereka yang tinggal di rumah atas air.Fenomena berkenaan setakat ini turut menyaksikan seramai 721 mangsa daripada 163 keluarga dipindahkan ke enam PPS di Pitas, manakala 54 mangsa daripada 15 keluarga dipindahkan ke sebuah PPS di Kota Kinabalu, menjadikan keseluruhan 937 mangsa daripada 207 keluarga dipindahkan.Sementara itu, di Terengganu, JPBN dalam kenyataan memberitahu jumlah mangsa banjir yang masih berada di PPS menunjukkan penurunan kepada 5,810 pagi ini berbanding 6,356 mangsa malam tadi.Sebanyak 44 PPS iaitu di Besut, Dungun, Marang, Hulu Terengganu, Setiu dan Kuala Nerus masih beroperasi yang menempatkan 1,651 keluarga.Jumlah mangsa juga menurun di Kelantan, dengan seramai 12,786 orang daripada 4,393 keluarga berlindung di dua PPS di Pasir Mas dan Tumpat direkodkan, berkurangan pagi ini berbanding 12,830 orang daripada 4,405 keluarga malam tadi.

Di Perak, Sekretariat JPBN berkata jumlah mangsa banjir pagi ini kekal 75 orang daripada 19 keluarga dan berada di dua PPS iaitu Dewan Sekolah Menengah Kebangsaan (SMK) Abd Rahman Talib (SMART) dan Sekolah Kebangsaan (SK) Sungai Tiang Darat, Bagan Datuk.Begitu juga di Sarawak, jumlah mangsa banjir pagi ini kekal seperti setakat pukul 11.00 malam tadi iaitu 1,424 mangsa daripada 381 keluarga dan ditempatkan di 16 PPS, menurut JPBN.


Dua remaja maut motosikal rempuh lori rosak di lorong kecemasan


Hari Krismas: Hargai kepelbagaian budaya, agama di Malaysia asas kemakmuran


Hari Krismas: Rakyat diminta renung, ambil iktibar tragedi Batang Kali, banjir

(Orang ramai tidak melepaskan peluang cuti hujung minggu dengan membawa keluarga mengunjungi pusat beli-belah Pavillion Bukit Bintang bagi persiapan menyambut perayaan Hari Krismas/BERNAMA)

KUALA LUMPUR, 25 Disember- Rakyat Malaysia diajak untuk merenung dan mengambil iktibar terhadap tragedi yang berlaku di negara ini, termasuk kejadian tanah runtuh di Batang Kali serta musibah banjir yang melanda Pantai Timur.Timbalan Perdana Menteri Datuk Seri Dr Ahmad Zahid Hamidi berharap, seluruh rakyat dapat mengharunginya secara bersama dengan aman dan harmoni."Sesungguhnya ini adalah ujian untuk menilai kasih sayang dan keikhlasan sesama kita," katanya dalam hantaran di Facebook hari ini.Ahmad Zahid yang juga Menteri Kemajuan Desa dan Wilayah, turut mengucapkan Selamat Hari Krismas 2022 buat semua rakyat khususnya penganut agama Kristian di seluruh negara.  Beliau yang mewakili seluruh keluarga besar di Pejabat Timbalan Perdana Menteri dan Kementerian Kemajuan Desa dan Wilayah, berharap semua rakyat beroleh kegembiraan dan menikmati kasih sayang bersama keluarga serta sahabat handai.

"Saya dan seluruh keluarga besar di Pejabat Timbalan Perdana Menteri dan Kementerian Kemajuan Desa dan Wilayah (KKDW) mengucapkan Selamat Hari Krismas bagi tahun 2022 buat semua rakyat Malaysia khususnya penganut agama Kristian di seluruh negara," katanya dalam hantaran berkenaan.


Krismas: Keadaan trafik terkawal, hanya kesesakan di lokasi panas

KUALA LUMPUR, 25 Disember- Trafik di lebuh raya utama berada dalam keadaan terkawal dan kesesakan hanya berlaku di beberapa lokasi ‘hot spot’ setakat 9 malam pada Sabtu, berikutan orang ramai mengambil kesempatan pulang ke kampung dan bercuti sempena sambutan Hari Krismas dan cuti persekolahan. Jurucakap Lembaga Lebuhraya Malaysia (LLM) berkata bagi laluan ke utara, kesesakan sepanjang lebih 20 kilometer berlaku di Projek Lebuhraya Utara Selatan (PLUS) di Bidor sehingga ke Gopeng dan di Alor Pongsu sehingga Sungai Bakap.Beliau berkata dari arah ke selatan pula kesesakan berlaku di Bukit Tagar sehingga ke Bukit Beruntung, Senawang ke Simpang Ampat dan dari Kempas ke Pasir Gudang.

Keadaan trafik di sepanjang laluan ke pantai timur melibatkan Lebuhraya Kuala Lumpur-Karak, Lebuhraya Pantai Timur 1 dan 2 adalah lancar di kedua-dua arah,” katanya ketika dihubungi Bernama.Sementara itu tinjauan Bernama di Plaza Tol Sungai Besi, Plaza Tol Jalan Duta dan Plaza Tol Gombak yang merupakan laluan utama keluar dan masuk ibu kota mendapati keadaan trafik terkawal serta tiada berlaku kesesakan. -BERNAMA


85 lori tangki air digerakkan bantu pengguna terjejas - Air Selangor

KUALA LUMPUR, 25 Disember- Sebanyak 85 lori tangki air digerakkan ke kawasan terlibat bagi memberi bantuan bekalan air kepada pengguna terjejas, susulan insiden pencemaran bau dikesan di Stesen Pam Air Mentah Jenderam Hilir melibatkan Loji Rawatan Air (LRA) Sungai Semenyih dan LRA Bukit Tampoi.

Pengurusan Air Selangor Sdn Bhd (Air Selangor) dalam kenyataan memaklumkan, bantuan bekalan air itu disalurkan dengan keutamaan diberikan kepada premis kritikal seperti hospital, klinik, pusat dialisis dan upacara pengebumian, sepanjang tempoh gangguan bekalan air tidak berjadual.

Terdahulu, sebanyak 472 kawasan di lima wilayah Air Selangor dijangka mengalami gangguan bekalan air tidak berjadual bermula 7 pagi tadi, berikutan henti tugas sementara di kedua-dua LRA tersebut.

Lokasi yang terbabit ialah 172 kawasan di sekitar Petaling, Hulu Langat (54 kawasan), Sepang (196), Putrajaya (23) dan Kuala Langat (27).

Selain itu, Air Selangor turut melakukan ujian persampelan secara kerap, bagi mengukur kualiti air yang terjejas kesan daripada bahan sisa pencemaran tersebut.

(Bantuan bekalan air disalurkan dengan keutamaan diberikan kepada premis kritikal seperti hospital, klinik, pusat dialisis dan upacara pengebumian, sepanjang tempoh gangguan bekalan air tidak berjadual/FOTO FB air Selangor)

Pengguna boleh merujuk kesemua saluran komunikasi rasmi seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300 bagi mendapatkan maklumat terkini.

Selain itu, pengguna juga boleh mendapatkan senarai kawasan yang terjejas di https://hentitugas.airselangor.com/ serta menerusi aplikasi Air Selangor. –BERNAMA


Lelaki maut, 10 jam terperangkap dalam timbunan pasir

JOHOR BAHRU, 24 Disember- Seorang lelaki maut terperangkap dalam timbunan pasir selepas lori muatan pasir dipandunya terbabas dan masuk ke dalam parit di Jalan Sultan Ibrahim di sini, pagi tadi. Jabatan Bomba dan Penyelamat Malaysia (JBPM) Johor mengambil masa lebih 10 jam bagi mengeluarkan mangsa.Komander Operasi, Ketua Balai Bomba dan Penyelamat (BBP) Larkin, Timbalan Penguasa Bomba I Suhaimi Jamal berkata mayat Rosnani Siam, 47 tahun dibawa keluar dari tempat duduk pemandu pada pukul 8.08 malam tadi dan disahkan telah meninggal dunia."Kren seberat 350 tan digunakan untuk mengangkat kepala lori yang terbenam kira-kira tiga meter. Ketika kejadian, paras air parit berkenaan setinggi dua meter," katanya menerusi kenyataan

(Jabatan Bomba dan Penyelamat Malaysia (JBPM) Johor mengambil masa lebih 10 jam bagi mengeluarkan mangsa)

Mayat diserah kepada polis dan dihantar ke Hospital Sultanah Aminah untuk tindakan lanjut.


MA63: Kerajaan umum beberapa perkara dipersetujui pada Januari

KUCHING, 24 Disember- Kerajaan bakal mengumumkan beberapa perkara dipersetujui berkaitan Perjanjian Malaysia 1963 (MA63), Januari depan.Timbalan Perdana Menteri, Datuk Seri Fadillah Yusof berkata Perdana Menteri sendiri akan mengumumkan perkara itu selepas mesyuarat mingguan Kabinet pada hari berkenaan.Perdana Menteri juga bakal mengumumkan satu lagi perkara di luar bidang MA63 yang diminta oleh Sarawak dan Sabah."Kita sudah melihat perkara yang telah direncanakan dalam kerajaan lepas terutamanya hal yang telah dipersetujui. Terdapat tiga perkara, satu yang sudah selesai melalui penurunan kuasa, satu lagi perkara-perkara yang telah dibincangkan sudah mendapat keputusan dasar, satu lagi masih dalam perbincangan. Satu lagi perkara di luar bidang MA63 telah dipohon oleh Sabah dan Sarawak," katanya kepada pemberita di sini.

(Perdana Menteri juga bakal mengumumkan satu lagi perkara di luar bidang MA63 yang diminta oleh Sarawak dan Sabah)

Tambahnya antara perkara yang masih menunggu keputusan muktamad daripada Majlis MA63 ialah penurunan sebahagian kuasa kepada agensi-agensi teknikal di Sarawak dan Sabah seperti Jabatan Kerja Raya dan Jabatan Perparitan dan Saliran.


Jumlah penduduk terjejas banjir di Kelantan berkurang

TUMPAT, 24 Disember- Seramai 12,921 orang terjejas banjir di Kelantan, setakat pukul 7.00 malam.Angka itu dilihat berkurang berbanding seramai 13,187 orang pada petang tadi.  Kesemua mereka ditempatkan di 30 pusat pemindahan sementara (PPS) di dua daerah iaitu Pasir Mas dan Tumpat. Menurut portal InfoBencanaJKM, Pasir Mas masih kekal daerah paling ramai penduduk terjejas banjir apabila seramai 10,329 orang ditempatkan di 20 PPS sekitar daerah itu.  Manakala Tumpat mencatatkan 2,592 penduduk terjejas banjir di 10 PPS.

(Kesemua mereka ditempatkan di 30 pusat pemindahan sementara (PPS) di dua daerah iaitu Pasir Mas dan Tumpat)

Sementara itu, menurut laman web rasmi public info banjir Jabatan Pengairan dan Saliran (JPS), Sungai Golok di Rantau Panjang masih melepasi paras bahaya dengan bacaan 9.84 meter (m). Manakala Sungai Golok di Kuala Jambu, Tumpat pula melepasi paras amaran iaitu 2.28m.


Kerajaan Selangor mohon maaf berhubung pencemaran bau sehari sebelum Krismas

KUALA LUMPUR, 24 Disember- Kerajaan Selangor memohon maaf atas kejadian pencemaran bau yang berlaku sehari sebelum sambutan Krismas, sehingga menyebabkan Loji Rawatan Air (LRA) Sungai Semenyih dan Sungai Tampoi terpaksa dihenti tugas awal pagi tadi.Menerusi satu kenyataan dalam hantaran Facebooknya,Menteri Besar, Datuk Seri Amirudin Shari, berkata beliau turut menyesali hakikat bahawa kemalangan berlaku di luar Selangor itu turut memberi kesan kepada rakyat negeri ini."Saya memohon maaf atas kejadian yang berlaku pada malam sebelum sambutan Krismas ini."Saya sudah berhubung dengan Kementerian Sumber Asli, Alam Sekitar dan Perubahan Iklim dan akan berusaha sedaya upaya memulihkan bekalan air secepat mungkin bagi kemudahan semua rakyat.Dalam kenyataan sama, Amiruddin turut memaklumkan pihak Pengurusan Air Selangor Sdn Bhd (Air Selangor) juga sedang menggerakkan 85 lori tangki air ke kawasan terkesan.Katanya, turut digerakkan ialah tangki statik bagi membantu meringankan beban pengguna."Dua LRA terpaksa dihenti tugas hari ini iaitu LRA Sungai Semenyih pada pukul kerja-kerja penyedutan sisa cecair berkenaan oleh kontraktor yang dilantik oleh LUAS telah mencapai 80% dan dijangkakan selesai jam 8.30 malam. 2 pagi dan LRA Sungai Tampoi pada pukul 6 pagi.

(Kerja-kerja penyedutan sisa cecair berkenaan oleh kontraktor yang dilantik oleh LUAS/FOTO FB Amirudin Shari))

"Ia akibat tumpahan pati minyak wangi di Lebuhraya ELITE berdekatan Bandar Serenia di Negeri Sembilan sekitar enam kilometer dari Selangor."Tumpahan 1,000 liter pati minyak wangi itu menyebabkan pencemaran bau dan LRA terbabit terpaksa dihenti tugas bagi mengelakkan sebarang kejadian yang tidak diingini berlaku." katanya dalam kenyataan itu."Sejurus itu, kerajaan negeri melalui agensi Lembaga Urus Air Selangor (LUAS) sudah melaksanakan beberapa langkah serta-merta bagi menangani pencemaran."Antaranya meletakkan tiga 'oil boom' dan satu kotak 'oil pad' di sekeliling kawasan pencemaran bagi pencegahan awal, selain meletakkan 12 beg Activated Carbon (AC) bagi mengurangkan kesan pencemaran.Jelasnya, tindakan menyedut sisa cecair berkenaan oleh kontraktor dilantik LUAS dan bantuan dua lori tangki sedut milik Indah Water Konsortium (IWK) turut diambil, selain melepaskan air Empangan Sungai Semenyih pada kadar 360 juta liter sehari (JLH) bagi tujuan meningkatkan kadar pencairan di Sungai Semenyih untuk mengurangkan kesan bau pencemaran.


Agong, Permaisuri zahir ucapan Selamat Hari Krismas

KUALA LUMPUR, 24 Disember- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan Selamat Menyambut Hari Natal kepada masyarakat Malaysia yang beragama Kristian.Ucapan itu dizahirkan Seri Paduka berdua menerusi satu hantaran yang dimuat naik di laman Facebook rasmi Istana Negara."Semoga perayaan ini membawa keamanan, kemakmuran, kebahagiaan dan kesejahteraan kepada semua masyarakat yang beragama Kristian di Malaysia," menurut hantaran berkenaan.

(Pengunjung membeli barangan perhiasan ketika tinjauan sempena persiapan untuk sambutan Hari Krismas esok di Petaling Street hari ini/BERNAMA)


Tanah Runtuh: Operasi SAR diteruskan untuk siasatan, pembersihan

BATANG KALI, 24 Disember-  Ketua Polis Daerah Hulu Selangor, Superintendan Suffian Abdullah mengesahkan penemuan mayat mangsa tragedi tanah runtuh di tapak perkemahan Father's Organic Farm petang tadi adalah mangsa terakhir. Penemuan beg tidur dan cecair di Sektor A itu memberi petanda kedudukan mayat kanak-kanak yang berusia sekitar tujuh hingga 12 tahun tersebut.  "Pada lebih kurang pukul 4.53 petang, pihak berkuasa telah berjaya menemukan satu beg tidur, yang berada dalam keadaan terlungkup pada kedalaman 1 meter di tebing. Kawasan ini adalah kawasan Sektor A dan hasil pemeriksaan dalam beg ini menemukan seorang mayat kanak-kanak. Mayat masih berpakaian lengkap, masih sempurna tetapi telah mula mereput. Mayat dihantar ke Hospital Sungai Buloh untuk disiasat," katanya pada sidang media, di sini.

(Foto Polis Diraja Malaysia (Royal Malaysia Police))

Tambah beliau, walaupun mangsa terakhir berjaya ditemukan, operasi mencari dan menyelamat (SAR) akan diteruskan untuk tujuan pembersihan dan siasatan di lokasi runtuhan sehingga selesai. Tragedi tanah runtuh di tapak perkhemahan itu menyaksikan 61 orang selamat dan 31 terkorban daripada keseluruhan 92 mangsa.


Dua loji rawatan air ditutup ekoran muatan minyak wangi tumpah

(Kerja-kerja penyedutan sisa cecair berkenaan oleh kontraktor yang dilantik oleh LUAS dan juga bantuan dua lori tanker sedut milik pihak Indah Water Konsortium (IWK), serta pengalihan kontena di lokasi yang diuruskan oleh pihak PLUS /FOTO FB LUAS)

SHAH ALAM, 24 Disember- Kemalangan membabitkan sebuah lori membawa muatan pati minyak wangi di Kilometer (KM) 44.1 Lebuhraya Utara-Selatan (Elite) arah utara berdekatan Bandar Serenia, Negeri Sembilan, menjadi punca Loji Rawatan Air (LRA) Sungai Semenyih dan LRA Bukit Tampoi ditutup pagi tadi.Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata Lembaga Urus Air Selangor (LUAS) mendapati jarak lokasi kemalangan dengan LRA Semenyih adalah sekitar 6.4 kilometer (km) dan ke LRA Bukit Tampoi sekitar 18 km.Beliau berkata LUAS seterusnya mengaktifkan Kod Merah berdasarkan Manual Kecemasan Pencemaran Sumber Air untuk menyiasat secara menyeluruh di kawasan terlibat. "Sehingga jam 10.30 pagi tadi, bau minyak berkenaan masih dikesan di dalam aliran sungai dengan bacaan 1 ton."Oleh itu, LRA hanya boleh beroperasi semula setelah bacaan 0 ton direkodkan tiga kali berturut-turut di muka sauk," katanya dalam kenyataan hari ini.Hee berkata lori terbabit ditunda manakala kontena yang dibawa sedang dalam proses pengalihan. Katanya pihak Jabatan Bomba dan Penyelamat Malaysia (JBPM) serta kontraktor telah melaksanakan kerja-kerja pencegahan awal dengan pemasangan halangan serta pembersihan awal bagi mengekang kesan tumpahan.

(Pengurusan Air Selangor Sdn Bhd (Air Selangor) menghentikan sementara tugas Loji Rawatan Air (LRA) Sungai Semenyih berikutan insiden pencemaran bau di Stesen Pam Air Mentah Jenderam Hilir/BERNAMA)

Hee berkata LUAS turut meletakkan tiga oil boom atau penyekat minyak dan oil pad (penyerap minyak) di lokasi tersebut serta 12 beg karbon aktif di Sungai Limau Manis bagi mengurangkan kesan bau."Pelepasan air Empangan Semenyih sekitar 360 juta liter sehari (JLH) juga dilaksanakan bagi tujuan peningkatan kadar pencairan di Sungai Semenyih yang akan membantu mengurangkan kesan bau di dalam sungai."Kerja-kerja pembersihan ini dijangka selesai pada sekitar jam 5 petang hari ini," katanya.-BERNAMA